ފުއާފް –5| Vaahaka ފުއާފް –5– Vaahaka\n3k90\tDecember 18, 2020\n" މިތަނަށްތަ ތަދުވީ؟ " ފައިޒަން އަލައިނާގެ ކަނާއަތުގެ ކުޑަ ހުޅަށް ބަލާލިއެވެ. އެއާއެކު ފައިޒަންގެ އަސްލު ބަރު އަޑުގެ ބަދަލުގައި ހުރި އެއަށްވުރެ ބަރު އަޑު އިވިފައި އަލައިނާގެ ދެލޯ ބޮޑުވެގެން ދިޔައެވެ. އެންމެ ފުރަތަމަ ދުވަހު މީހަކު އޭނައަށް ގޮވި އަޑާ އެއަޑާ އެއީ ހަމަ އެއްއަޑެކެވެ.\n" ހޫ...މް " ކެނޑި ކެނޑިގެން ކަހަލަ ގޮތަކަށް އަލައިނާއަށް އެހެން ބުނެވުނު އިރު ސިކުނޑީގައި ތަފާތު ހިޔާލުތައް އެނބުރެމުން ދިޔައެވެ.\n" މިތާ އިށީނދެބަލަ. އެބަ އަންނަން ފަސްޓް އެއިޑް ބޮކްސް ހިފައިގެން.. " ފައިޒަން އަލައިނާގެ ކޮނޑުގައި ހިފާ ނަގައި އެނދުމަތީގައި ބައިންދާލިއެވެ. އަލައިނާއަށް އެއްބުމަ އަރުވާލެވުނެވެ. މިފަހަރު އެއީ ހަމަ ފައިޒަންގެ އަސްލު އަޑެވެ. އެއީ ވެސް ހަމަ ހީއެއް ހެއްޔެވެ؟ އިއްޔެވެސް އެއީ ހީޔެއް ހެއްޔެވެ؟\n" ދައްކަބަލަ އަތް... " ފައިޒަން އަލައިނާއާ ޖެހިގެން އިށީންނަމުން ފަސްޓް އެއިޑް ފޮށި ހުޅުވާލާ އެއިގެން ތަދު ކަނޑުވާ ބޭހެއް ނެގިއެވެ. އަލައިނާއަށް ފައިޒަން ކީއެކައްޗެއްވެސް އަޑު ނީވޭ ކަހަލައެވެ.\n" ލީން.. " ފައިޒަން އަލައިނާގެ އަތުގައި ހިފާލިއެވެ. ވަގުތުން ސިހިފައި އަލައިނާއަށް ފައިޒަންއަށް ބަލާލެވުނެވެ. ހަތަރުކަޅި ހަމަވެގެން ދިޔަ އެވަގުތު ނޭގޭ އިހުސާސްތަކެއް އަލައިނާގެ ހަށިގަނޑުގައި ދުވެލިއެވެ. ވަގުތުން ދެންމެ ހިނގާދިޔަ ހުރިހާ ކަމެއް ހަނދާން ނެތިގެން ދިޔައެވެ.\n" ލީން؟ " ފައިޒަން ގޮވާލިއަޑަށް އަލައިނާ ދިޔައީ ސިހިގެންނެވެ.\n" އިޒް އެވްރީ ތިންގް އޯކޭ ލީން؟ " ފައިޒަންގެ މޫނުމަތިން ހައިރާންކަން ފެންނަމުން ދިޔައެވެ.\n" ސައިބޮއެ ނިމުނީމަ ތަށިތައް ބަހައްޓާ.. ފަހުން ބަލައި އަންނާނަން... " އަލައިނާ ހިނގައިގަތީ އަވަހަށް އެތަނުން ނިކުމެވޭތޯއެވެ. ބާރުބާރަށް އެޖަހަމުން ދިޔަ ވިންދުގެ އަޑުތައް އެއޭސީ ޖައްސާފައި ހުރި ހަމަހިމޭން މާހައުލުން ފައިޒަންއަށް އިވޭކަށް އޭނަ ބޭނުމެއް ނުވިއެވެ.\nކޮޓަރިން ނިކުތް ގޮތަށް އަލައިނާ ގޮސް އޭނަގެ ކޮޓަރިއަށްވަދެ ދޮރު ލައްޕާލިއެވެ. އަދި ދޮރުގައި ލެނގިލަމުން މޭގައި އަތްއަޅާލިއެވެ. އޭރުވެސް ޖަހަމުން ދިޔަ ބާރު ވިންދުތަކަކަށް ބަދަލެއް ނާދެއެވެ.\n" ހިތާ ބަސްއަހާބަލަ... ކިހިނެތްތަ ތިވަނީ؟ " އަލައިނާ މޭގައި އަތްއަޅައިގެން ހުރެ އަމިއްލަ ނަފްސަށް ކިޔަމުން ދިޔައެވެ.\n" ލީން؟ " ތީބާ އަލައިނާގެ ކޮޓަރީގެ ދޮރުގައި ޓަކި ޖަހާލިއަޑަށް މީހާ ދިޔައީ ސިއްސައިގެންނެވެ.\n" ކުޑަ އިރުކޮޅަކަށް އިބާ ބަލާލަ ދީބަލަ... ތޫ ކައްކަން ދާން މިދަނީ... " ދޮރު ހުޅުވާލި ވަގުތު އިބާ ގޮވައިގެން ހުރި ތީބާ ބުނެލިއެވެ. އަލައިނާ ބޯޖަހާލުމަކާއެކު އިބާ އުރާލައިގެން ކޮޓަރިއަށް ވަނެވެ.\n" އިބްރާހީމް ކިހިނެތް އެގޭގައި ތިއުޅެނީ؟ އެގެއިން ހަމަ އެއްޗެއް ނުފެންނަނީތަ؟ " އަލީ ސައިބޮމުން އިބްރާހީމްއާ ވާހަކަދައްކަމުން ދިޔައެވެ. އޭރު އަފްޝާވެސް އެދެމިހުނާ ދާދި ގާތުގައި އިނެވެ. އަރީބް އުރާލައިގެން އޭނަ ހެއްވަމުން އަލީގެ އަނބިމީހާ އިފާ ދެކޮޅަށް ދުވެ ނަގަމުން ދިޔައެވެ.\n" އަހަރެމެންނަކަށް އެއްވެސް ކަމެއް ނުވޭ ދޯ އަފޫ... " އިބްރާހީމް ޖަވާބުދިނެވެ.\n" ހާދަ އެކަމް ޤަބޫލު ނުކުރެވެޔޭ... އަޙްމަދު ގާތުގައި އެހީމަވެސް އޭނަޔަކަށް ކަމެއް ވާކަމަކަށް ނުވޭ.. އެކަމަކު ތިގޭ ދޮރުމަތިން މީހަކު އިރުއޮއްސޭ ގަޑިން ފެށިގެން ހިނގާލާ އިރަށް އިވޭނެ ގަސްތައް ހެލޭ އަޑު. މީހަކު ތިގެޔަށް ވަންނަން އުޅުނަސް ކޮންމެވެސް ނޭނގޭ ބާރަކުން އެމީހަކު ވަނަ ނުދީ ހިފަހައްޓަޔޯ... އެމީހަކު ނަމުން ގޮވަން ވެސް ގޮވަޔޯ.. ކުރަކި ބަރު އެކޯވާ އަޑެކޯ... ތިހިރަ ޖެހިގެން ހުރިގޭ އާދަމްބެ ވެސް ބުނި އެހެން އެއްދުވަހު އަޙްމަދު ހޯދަން އެގެޔަށް ދިޔަ ތަނާ... " އަލީ ޤަބޫލު ނުކުރެވިފައި ކިޔަމުން ދިޔައެވެ.\n" ތިހެން ވިއްޔާ ހަމަ އަޖައިބުވެއްޖެ. މިދިޔަ ރޭތަކުގަ ވެސް އަހަރެމެން ބޭރަށް މިސްކިތައް ގޮސް ހަދާއިރު ވެސް ތިބުނާ ކަމެއް ނުވޭ... ގޯތިތެރޭންވެސް ހާއްސަ ކަމެއް ނުވޭ... " އިބްރާހީމް ހައިރާންވެފައި އަފްޝާއަށް ބަލާލިއެވެ.\n" ހޫމް... އިބްރާހީމް ބުނިހެން އަހަރެމެންނަކަށް ކަމެއް ނުވޭ... " އަފްޝާ ސައިތަށި ބޯލަމުން ހީލިއެވެ.\n" ތިހެން ވިއްޔާ ތި އެއްޗެއް ނުވަތަ އެއްޗެހިތަކެއް ގޯނާ ނުކުރަނީ ތިގޭ ބަޔަކަށް ވީމަ ކަންނޭނގެ.. އެކަމަކު ތިގޭގައި އުޅެ އެއްނު ބީރައްޓެހި ސޮރެއް. އެސޮރަކަށް ކަމެއް ނުވޭތަ؟ " އަލީ ވެސް ސައިތަށި ބޯލިއެވެ.\n" ހޫމް... އަޙްމަދު ބުނި ފައިޒަންއަކަށްވެސް ކަމެއް ނުވެޔޭ... " އިބްރާހީމް ވެސް ސައިބޮއެ ނިންމާލިއެވެ. އަލީ ނިއްއަރޫވާލަމުން އަނގަޔަކަށް ގޮތެއް ހަދާލީ އިބްރާހީމް ބުނި ވާހަކަ ޤަބޫލު ނުކުރެވިގެންނެވެ.\n" މީހުން ކިޔާ އިބްރާހީމް މަންމަ އަލައިނާއަށް ފަންޑިތަ ހަދަންވެގެން ގެނައި ޖިންނި އެކޯ ގޭތެރޭގައި ހައްޔަރުވެގެން އެއުޅެނީ... ނަހަލާލަށް ލިބުނު ދަރި މަރާލަންވެގެންނޯ... އޭރު އިބްރާހީމް މާލޭގަ ދޯ އުޅުނީ؟ " އަލީއަކަށް މަޑަކުން ނީނދެވުނެވެ.\n" ހުއްޓާލާ އަލީ! މީހުން ކިޔާހާ ކޮންމެ އެއްޗަކީ ތެދު ވާހަކައެއް ނޫން... މަ ހިއެއް ނުކުރަން އަލީ ތިވައްތަރަކަށް ވާހަކަ ދައްކާނެ ކަމަކަށް... " އިބްރާހީމްގެ ގާތަށް އައި ރުޅިގަނޑު ފެނިފައި އެންމެން ދިޔައީ ސިހިގެންނެވެ. އަރީބް ވެސް އަޑުން އަޑު ނަގާފައި ރޯންފެށިއެވެ.\n" ބުނަން އަލީ ރަނގަޅު ވާހަކައެއް؟ ހަޤީގަތެއް ނެތް ވާހަކަތަކެއް އެއީ އަސްލެއް ކަމަށް ހަދައިގެން ފެތުރުމަކީ މާރީތި ކަމެއް ނޫން... އަލައިނާ އެއީ މަގޭ އެއްބަނޑު އެއްބަފާ ކޮއްކޮ. އެއްބަނޑު ކޮއްކޮއެއް ނޫން!! އަފްޝާ ހިނގާ ދާން... " އިބްރާހީމް ގޮސް އިފާ އަތުން އަރީބް ނަގައިގެން ބޭރަށް ނިކުންނަން ދިޔައިރު އަފްޝާވެސް އޭނަގެ ފަސް ފަހަތުން ނިކުންނަން ދިޔައެވެ.\n" އާން.. ޝުކުރިއްޔާ ސައިފޮދަށްޓަކައި... ބާއްޖަވެރި ދަތުރަކަށް އެދެން... " އިބްރާހީމް ރުންކުރު ރާގަކަށް އެހެން ބުނެލަމުން އެގޯތިން ނުކުތެވެ.\nފައިޒަން ތަށިތައް ހިފައިގެން ކޮޓަރިން ބޭރަށް ނިކުތް އިރު އިބާ ގޮވައިގެން މެދު ގޯތީގައި ކުޅެން އަލައިނާ އުޅެއެވެ. އަލައިނާގެ މޫނުމަތިން ފެންނަމުން ދިޔަ އުފާވެރި ހިނިތުންވުމުން ފައިޒަންއަށް ބަލަހައްޓައިގެން ހުރެވުނީއެވެ. އެހެނަސް ދެވަނަ ސިކުންތުގައި ހިތަށް އެރި އެއްޗަކުން ފައިޒަންގެ މޫނުމަތި މިލާ މޯޅި ވެއްޖެއެވެ. އަބަދުމެ އެސޫރަ ދެކެން އޭނަޔަށް ހުރެވޭނެ ހެއްޔެވެ؟ އަލައިނާ ދުރަށް ދާން ޖެހުނިއްޔާ އޭނަޔަށް ކެތްވާނެ ހެއްޔެވެ؟\nރަތްގަދަ އަވީގެ ސަބަބުން ގިނައިރު ބޭރުގައި ހުންނަން ބޭނުންނުވާތީ ތަށިތައް އަލައިނާއަށް ދިނުމަށް ހިނގައިގަތް ފައިޒަންގެ ފިޔަވަޅުތައް މަޑު ޖެހިލީ ގޭޓުން ވަތް އިބްރާހީމްއާ އަފްޝާ ފެނިފައެވެ. އޭރު އިބްރާހީމްގެ އުރުގައި އަރީބްއަށް އޮތީ ނިދިފައެވެ.\n" ދޮންބެމެން ހާދަ އަވަސް އަރުވާލައިގެން އައިހެން ހީވެޔޭ؟؟ " އިބާ އުރާލަމުން އަލައިނާ އަހާލިއެވެ. އިބްރާހީމް އަލައިނާއަށް ބަލާލާފައި ދެބުމަ ގޮށްޖަހާލަމުން ވަކި އެއްޗެއް ނުބުނެ އެތެރެޔެއަށް ހިނގައިގަތެވެ.\n" ދޮންބެ ކަމަކާ ހިތްހަމަ ނުޖެހިފަތަ އެހުރީ.. ހެދެ ދޮންބެދައްތާ؟ " އަލައިނާ އިބްރާހީމްގެ ފަސްފަހަތުން ގޭތެރެއަށް ވަންނަން ދިޔަ އަފްޝާ ހުއްޓުވިއެވެ.\n" އެގޭގަ ކުޑަ ކަމެއް ހިނގީ.. މިރަތްގަދަ އަވީގަ ނޫޅެ އެތެރެއަށް ހިނގާ... އިބާއަށް މާބޮޑަށް ހޫނުވީމައި ހޭނެތިދާނެ... " އަފްޝާވެސް މާވާހަކަ ދިގު ނުކޮށް އެތެރެއަށްވަނެވެ.\n" ދޮން... " އަލައިނާ ބުނަން އުޅުނު ވާހަކަ އެއްކޮށް ނުބުނެ ހުއްޓާލިއެވެ. މިނޫނީ ދުވަހަކު އިބްރާހީމްއާ އަފްޝާ މިގޮތަށް އުޅޭ ތަނެއް އަލައިނާ ނުދެކެއެވެ.\n" ލީން ތަށިތައް.... " ފައިޒަން އަލައިނާގެ ގާތަށް އައިސް މަޑުކޮއްލިއެވެ. ފައިޒަން ދެލޯ ހަނިކޮއްލަމުން ގެޔަށް ވަންނަ ދޮރާ ދިމާއަށް ބަލާލިއިރު މޫނުމަތީގައިވީ އިންތިހާ ދަރަޖައިގެ ނުރައްކާތެރިކަމެވެ.\n" ބޭސް ނުކަންތަ؟ " އަލައިނާ އިބާ ގާތު އެތެރެއަށް ވަންނަން ބުނުމަށްފަހު ފައިޒަން ދިން ތަބަކުގައި ހިފާލި ވަގުތު އޭގައި އޮތް ބޭސްގުޅަ ފެނުމާއެކު އަހާލެވުނެވެ.\n" ހޫމް... އަހަރެން ހަމަ ހުރެފަ ބޮލުގައި ރިއްސިޔަސް ބޭހެއް ނުކަން... ބައި ދަ ވޭ އަހަރެންނަށް މިރޭ ޓައިމްކޮޅެއް ހުސްކޮއްލަ ދެވިދާނެތަ؟ " ފައިޒަން ހިނިތުންވެލަމުން އިސްތަށިގަނޑުގައި އަތް ހިންގާލިއެވެ.\n" ތިބުނީ؟ " އަލައިނާ ހައިރާންވެފައި ބޯއަރިކޮއްލެވުނެވެ.\n" މިރޭ ބީޗްއަށް ދާން ކެރޭނެތަ؟ އަހަރެންނާއެކު؟ " ފައިޒަން ޖިންސުގެ ޖީބަށް އަތް ޖަހާލިއެވެ.\n" މިރޭ؟ ފޯރ ވަޓް؟ " އަލައިނާ ނިއްއަރުވާލިއެވެ.\n" ސަޕްރައިޒެއް އެއީ.. " ފައިޒަން ކުރިޔަށްވުރެ ބޮޑަށް ހީލިއެވެ.\n" ނުދެވޭނެ. ދޮންބެމެންނަށް އެނގިއްޖެޔާ ރުޅި އަންނާނެ... ސޮރީ ފައިޒަން..." އަލައިނާ ދުރުބަލާލިއެވެ. އޭރު ބާރު ބާރަށް ހިތް ތެޅެމުންދާކަމުގެ އިހުސާސްވަމުން ދިޔައެވެ.\n" އިޓްސް އޯކޭ... " މާޔޫސްވެފައިވާ މޫނަކާއެކު ފައިޒަން އެތެރެޔަށް ހިނގައިގަތެވެ. ފައިޒަންގެ ކުލަވަރުތައް ބަލަން ހުރި އަލައިނާވެސް މާޔޫސްވާ ގޮތްވިއެވެ.\n" ލީން ތިތާގަ ހުރި ގަސްތަކުން ހިކަނދި ކޯޅިއަކާ ރާނބާ ފަތްކޮޅެއް ގެނެސްދީބަލަ.. " ތީބާ އެތެރެއިން ގޮވާލުމުން އަލައިނާ އެކަމާއިގެން އުޅެގަތެވެ.\n" އިބްރާހީމް ހަމަޖެހިބަލަ... " އެނދުގައި އަރީބް ބާއްވާފައި އެނދުގެ އެއްފަޅިގައި ބޮލުގައި ހިފަހައްޓާލައިގެން އިށީން އިބްރާހީމްގެ މޫނުމަތިން ހާސްކަން ފެންނަމުން ދިޔައެވެ.\n" އަހަރެން ކިހިނެތް ހަމަޖެހޭނީ އަފްޝާ...؟ އަހަރެންނަށް އަސްލު ކަންތައް ވީގޮތް ނޭނގޭ އިރު މީހުން އެދައްކާ ވާހަކަތަކުން ލީންއަށް ވާނީ ކިހިނެތް؟ އެމައުސޫމް ކުއްޖާއަށް އަނިޔާއެއް ވާކަން އަހަރެން ނޭދެން އަފޫ.. އެންމެ ތުއްތު އިރު އެފެނުނު ހިނިތުންވުމާ އެލޯބި އަޑުން އަހަރެންގެ މާޔޫސްވެފައިވާ ހިތް ފުރާލަދިން. ކުއްލިއަކަށް ވީނުނީއެއް ނޭނގެ ލީންއަށް ނަފްސާނީ ގޮތުން އަސަރުކުރީ.. ކިހާ މަސައްކަތެއް ކޮއްގެން ކިރިޔާވެސް ހިނިތުންވެވޭވަރު ވެފައި އެހުރީ.. އެހިތް އެކަށް ފަޅައިގެން ދާވަރުގެ ހަޤީގަތްތައް ހޯދާ ކިޔައިދޭކަށްވެސް ހިތެއް އެއްބަހެއް ނޫން. އެކަމަކު ލީން އެކަމުން ސަލާމަތް ކުރަން އަހަރެން ބޭނުން.. ބުނެބަލަ އަފޫ.. އަހަރެންނަށް މިކުރެވެނީ ރަނގަޅުކަމެއްތަ؟ ހަޤީގަތް ހޯދުމަށް މިތަނަށް ލީން ގެނެވުމަކީ މިސްޓޭކެއްތަ؟ " އިބްރާހީމް ހިފަހައްޓައިގެން ހުރި ކަރުނަތައް ބޭރުވާން ފެށީ އެހިސާބުންނެވެ. އަފްޝާ އިބްރާޙިމްއާއި ޖެހިގެން އިށީނދެލިއެވެ. ވަގުތުން އިބްރާހީމް އަފްޝާގެ ގައިގައި އޮޅުލައިގަތެވެ.\n" ނޫން އިބްރާހީމް.. ދިސް އިޒް ނޮޓް އަ މިސްޓޭކް... އިން ޝާ ﷲ ހުރިހާ ކަމެއްވެސް ރަނގަޅުވާނެ.. " އިބްރާހީމްގެ ބުރަކަށީގައި ފިރުމަމުން އަފްޝާ ދިޔައިރު އޭނަގެ ދެލޯވެސް ވަނީ ކަރުނައިން ތެމިފައެވެ.\n" ދޮންބެމެން ކީކޭ ތިކިޔަނީ؟ " ގޭތެރެޔަށް ހިކަނދި ފަތް ވަތް ހިފައިގެން ވަތް އަލައިނާއަށް ދޮރު ރީތިކޮށް ނުލެއްޕި ހުރި އިބްރާހީމްގެ ކޮޓަރިން އިވުނު ވާހަކަތަކުން މީހާ ދިޔައީ ސިހިގެންނެވެ.\nUnknown ## December 19, 2020\nވަރަށް ރީތި ވާހަކައެއް 👍🏻 👍🏻 💕 💕 👍🏻 އައި ރިޔަލީ ލައިކް އިޓް👍🏻👍🏻👍🏻💕💕💕💕💕\nAarsh December 21, 2020\nނަބާ December 20, 2020\nތެންކިޔު ނަބާ 🧡🧡\nވަރަށް ރީތި. އަނެއްބައި ކިޔާހިތުން ހުރެވެނީ ނޫން.😍😍😍\nކިތައް ދުވަހުން ވާހަކަ އަޕް ވާނީ؟ ލައިކް ދެދުވަހުން ތަ؟ ނޫނީ ތިންދުވަހުން ތަ؟\nވީކް އަކު3ނޫނީ2ޕާރޓް އަޕްކުރެވޭތޯ މި ބަލަނީ.. އަނެއްހެން ވަކި ދުވަހެއް ބުނާކަށް ނޭނގޭ..\nLeaveaReply to Unknown ## X


ރައްޔިތުންގެ ހާއްސަ މަޖިލީހުގެ ރައީސަކަށް އދ. އަތޮޅުގެ މެމްބަރު ގާސިމް އިބްރާހީމް އިންތިހާބު ކުރައްވައިފި އެވެ.\nހާއްސަ މަޖިލީހުގެ ރައީސް ކަމުން އައްބާސް އިބްރާހީމް އިސްތިއުފާ ދެއްވުމުން، އާ ރައީސަކު ހޮވުމަށް މިއަދު ބޭއްވި ޖަލްސާގައި ވޯޓާ ހަމައަށް ދިޔައިރު، ޖަލްސާގައި ތިއްބެވި 80 މެމްބަރުންގެ ތެރެއިން 72 މެމްބަރުން ގާސިމަށް ވޯޓު ދެއްވިއިރު، ހަ މެމްބަރަކު ގާސިމަށް ވޯޓު ނުދެއްވަ އެވެ. އަދި ރިޔާސަތާ އެކު ދެ މެމްބަރަކު ވޯޓުގައި ބައިވެރިވެވަޑައެއް ނުގަންނަވަ އެވެ.\nވޯޓުގައި ބައިވެރިވެވަޑައިނުގަންނަވާ މެމްބަރުންނަކީ ރިޔާސަތުގައި އިންނެވި ނާއިބު ރައީސް އަދި ރ. އަތޮޅުގެ މެމްބަރު ޝާހީން ހަމީދާއި ހދ. މެމްބަރު އަހްމަދު އާދިލެވެ. ގާސިމަށް ވޯޓު ނުދެއްވަނީ މާލޭ މެމްބަރު އިބްރާހީމް އިސްމާއީލް )އިބުރާ( އާއި މާލޭ މެމްބަރު މުހައްމަދު ނަޝީދު )ކާނަލް( އާއި މާލޭ މެމްބަރު އަހްމަދު އާތިފާއި ހއ. މެމްބަރު ޖައުފަރު އީސާ އާދަމާއި ނ. މެމްބަރު އަބްދުﷲ ޔާމީން އަދި މ. މެމްބަރު އަހުމަދު ނާޒިމެވެ.\nވޯޓުގައި ބައިވެރިވެވަޑައިނުގަތުމަށްޓަކައި 10 މެމްބަރަކު ޖަލްސާ އިން ނިކުމެވަޑައިގެންނެވި އެވެ. އެއީ އދ. މެމްބަރު އިލްޔާސް ހުސައިން އިބްރާހީމާއި ލ. މެމްބަރު މޫސާ މަނިކާއި ތ. މެމްބަރު ހުސައިން ރަޝީދު ހަސަނާއި ތ. މެމްބަރު ހަސަން އަފީފާއި ޅ. މެމްބަރު އިބްރާހީމް މުހައްމަދު ސޯލިހާއި ދ. މެމްބަރު މުހައްމަދު ރިޔާޒާއި ގއ. މެމްބަރު އަދުނާނު ހަލީމާއި ގއ. މެމްބަރު އަބްދުﷲ ޖާބިރާއި ގދ. މެމްބަރު ޒާހިރު އާދަމް އަދި ލ. މެމްބަރު މުހައްމަދު ނައީމެވެ.\nޖަލްސާ އިން ނިކުމެވަޑައިގެންނެވި ގިނަ މެމްބަރުން ނިޒާމީ ނުކުތާ ނަންގަވާފައި ވިދާޅުވީ ގާނޫނު އަސާސީގެ 133 ވަނަ މާއްދާގައި ގާނޫނު އަސާސީގައި ބުނެފައިވާ އިންތިހާބުތަކުގައި ވޯޓު ނަގަންވާނީ ސިއްރު ވޯޓަކުން ކަމަށާއި ހާއްސަ މަޖިލީހުގެ ރައީސަކު އިންތިހާބުކުރުމަކީ ގާނޫނު އަސާސީގައި ބަޔާންކޮށްފައިވާ ކަމަކަށް ވުމާއެކު މި ވޯޓު ނަގަންވާނީ ސިއްރުން ކަމަށެވެ. ނަމަވެސް ރިޔާސަތުން ވިދާޅުވީ އެ މާއްދާއާ މެދު މަޖިލީހުގެ ފުރަތަމަ ޖަލްސާގައި ހިޔާލު ތަފާތުވުމާއެކު އެ މާއްދާ ތަރުޖަމާކުރެއްވުމަށް މަޖިލީހުން ގޮތެއް ފާސްކުރައްވާފައިވާ ކަމަށެވެ. އެގޮތުން މަޖިލީހުން ފާސްކުރައްވައިގެން ވޭތުވެދިޔަ ދެ ފަހަރު ވެސް މަޖިލީހުގެ ރައީސް ހޮއްވަވާފައިވަނީ ސިއްރު ވޯޓުން ނޫން ކަމަށް ޝާހީން ވިދާޅުވި އެވެ. އަދި މަޖިލީހުގައި ގަވާއިދުގައި ވޯޓު ނަގާނީ އިލެކްޓްރޯނިކް ވޯޓިން ސިސްޓަމުން ކަމަށް ބަޔާންކޮށްފައިވާ ކަމަށެވެ. އެހެން ވުމުން މި ފަހަރު ވެސް ވޯޓު ނަގާނީ އެގޮތަށް ކަމަށް ނާއިބު ރައީސް ޝާހީން ހަމީދު ވިދާޅުވި އެވެ.\nހާއްސަ މަޖިލީހުގެ ފުރަތަމަ ޖަލްސާގައި މަޖިލީހުގެ ރައީސާއި ނާއިބު ރައީސް އިންތިހާބު ކުރައްވަން ވާނީ ސިއްރު ވޯޓަކުން ކަމަށް ވިދާޅުވެ ނިކުމެވަޑައިގެންނެވި މެމްބަރުންގެ ތެރޭގައި ގާސިމް އިބްރާހީމް ވެސް ހިމެނިވަޑައިގަންނަވަ އެވެ. ނަމަވެސް މި ފަހަރު ގާސިމް، އޭނާގެ ނަންފުޅަށް އަމިއްލަފުޅަށް ވޯޓު ދެއްވާފައިވެ އެވެ.\nމިއަދުގެ ޖަލްސާގައި ގާސިމް ވިދާޅުވީ އޭނާ ރައީސަކަށް އިންތިހާބު ކުރައްވައިފި ނަމަ ގާނޫނު އަސާސީ އާއި މަޖިލީހުގެ ގަވާއިދާ އެއްގޮތަށް މަޖިލީސް ކުރިއަށް ގެންދަވާނެ ކަމަށެވެ.\n"މަޖިލީހުގެ ގަވާއިދުގެ ދަށުން އެކުލަވާލައްވާފައިވާ ކޮމިޓީތަކުގެ ދައުރު އަދާކުރުމަށް އަޅުގަނޑު އެއްވެސް ހުރަހެއް ނާޅާނަން،" ޑީއާރުޕީގެ ނާއިބު ޒާއީމު ކަމުގައި ވެސް ހުންނެވި ގާސިމް ވިދާޅުވި އެވެ.\nބައެއް މެމްބަރުން ވިދާޅުވީ ގާސިމް ވަޒީރެއްގެ ގޮތުގައި އަދި ޑީއާރުޕީގެ ނާއިބު ޒައީމެއްގެ ގޮތުގައި ހުންނަވައިގެން މަޖިލީހުގެ ރައީސްކަން މުސްތަގިއްލު ގޮތެއްގައި ކުރެއްވޭނެ ކަމަށް ގަބޫލްނުކުރައްވާ ކަމަށެވެ. އެގޮތުން މާލޭ މެމްބަރު އަހުމަދު އާތިފު ވިދާޅުވީ ގާސިމަކީ ޑީއާރުޕީގެ ނާއިބު ޒައީމްކަމަށް ވުމުން ނުފޫޒުތަކެއް ހުންނާނެކަން ޔަގީންކުރައްވާ ކަމަށެވެ.\n"އަޅުގަނޑުމެން ބޭނުންވަނީ މެމްބަރުންގެ އަޑު އައްސަވާ، ރައީސް ބޭނުންފުޅު ގޮތަށް ގާނޫނު އަސާސީ އާއި ގަވާއިދުގެ މާއްދާތައް އަމިއްލަ ފުޅަން ތަރުޖަމާނުކުރައްވާ ބޭފުޅަކު،" އާތިފު ވިދާޅުވި އެވެ.\nގާސިމާ ދެކޮޅަށް މަޖިލީހުގެ ބައެއް މެމްބަރުން ވާހަކަ ދެއްކެވިޔަސް، ގިނަ މެމްބަރުން ގާސިމަށް ތާއިދުކުރެއްވި އެވެ. އެގޮތުން މެމްބަރުން ވިދާޅުވީ ގާސިމަކީ ނުފޫޒުތަކުން އެއްކިބާވެ މަސައްކަތްކުރެވޭނެ، މާލީ އަދި ސިޔާސީ ފުދުންތެރިއެއް ކަމަށެވެ.\nރައީސުލްޖުމްހޫރިއްޔާގެ މެމްބަރު އިބްރާހިމް ޝާފިއު ވިދާޅުވީ ގާސިމަކީ މަޖިލީހުގެ ރައީސްކަމަށް ގާބިލް ބޭފުޅެއް ކަމަށާއި ހަވާލުވެވަޑައިގެންނެވި ކޮންމެ ކަމެއް އަމާނާތްތެރިކަމާއެކު ކުރައްވާފައިވާ ބޭފުޅެއް ކަމަށެވެ.\nރައީސުލްޖުމްހޫރިއްޔާގެ މެމްބަރު ޑރ. އަހްމަދު ޝަހީދު ވިދާޅުވީ ސިޔާސީ ޕާޓީއެއްގެ ބޭފުޅަކު މަޖިލީހުގެ ރިޔާސަތުގައި ހުންނެވުމަކީ މާ ބޮޑު މައްސަލައެއް ނޫން ކަމަށެވެ. ނަމަވެސް ފާޅުކޮށް އެނގެން ނެތް ގުޅުންތައް އޮންނަ ބޭފުޅަކު މަޖިލީހުގެ ރިޔާސަތަށް ގެންނެވުމަކީ އެއަށްވުރެ ބިރުބޮޑު ކަމެއް ކަމަށެވެ.\n"ގާސިމަކީ ނުފޫޒުތަކުން އެއްކިބާވެވޭ ފަދަ ފުދުންތެރިއެއް. ގިނަ ފަހަރު ނުފޫޒު ދަށުގައި ވެވެނީ މާލީ ގޮތުން ފުދުންތެރި ނުވުމުން. ގާސިމަކީ އެހެން މީހެއްގެ ފަރާތަކުން އެފަދަ ކަމަކަށް ބޭނުންފުޅުވާނެ މީހެއް ނޫން،" ޑރ. ޝަހީދު ވިދާޅުވި އެވެ.\nމިއަދުގެ ޖަލްސާގައި ވާހަކަ ދެއްކެވުމުގެ ފުރުސަތުގައި 38 މެމްބަރަކު ވާހަކަ ދައްކަވާފައިވާއިރު، ބައެއް މެމްބަރުން ވިދާޅުވީ ގާސިމް އިބްރާހީމް ގާނޫނާއި ގަވާއިދާ ހިލާފަށް އަދި އެހެން ފަރާތެއްގެ ނުފޫޒުގެ ދަށުން މަޖިލީސް ހިންގަވާނަމަ އިތުބާރު ނެތް ކަމަށް ހުށަހަޅުއްވާނެ ކަމަށެވެ.\nގާސިމުގެ ނަމަށް ތާއިދުކުރެއްވި ހއ. މެމްބަރު އަހްމަދު ސަމީރު ވިދާޅުވީ، "ގާސިމް ދިވެހި ރައްޔިތުންނާ ދެކޮޅަށް މަސައްކަތް ކުރައްވައިފި ނަމަ، އަޅުގަނޑު އެ މަނިކުފާނާ ދެކޮޅަށް ނިކުންނާނަން،" ކަމަށެވެ. "އެ މަނިކުފާނުގެ އިހްލާސްތެރިކަމާ މެދު ޝައްކެއް ނުކުރަން."\nގާސިމު ނަމުގެ އިތުރުން މަޖިލީހުގެ ރައީސަކަށް ނަން ހުށަހަޅުއްވައި ތާއިދު ލިބިވަޑައިގެންނެވީ ގއ. މެމްބަރު އަބްދުﷲ ޖާބިރަށެވެ. ޖާބިރުގެ ނަން ހުށަހެޅުއްވީ ތ. މެމްބަރު ރިޔާޒު ރަޝީދެވެ. ތާއިދު ކުރެއްވީ ގާސިމްގެ ނަން ހުށަހެޅުއްވި ލ. މެމްބަރު މުހައްމަދު ނައީމެވެ. މިއަދުގެ ޖަލްސާގެ އެންމެ ފަހު ފަހު ފުރުސަތުގައި ވާހަކަ ދައްކަވަމުން ނައީމް ވިދާޅުވީ އޭނާ ހުށަހެޅުއްވި ގާސިމްގެ ނަން އަނބުރާ ގެންނަވާ ކަމަށެވެ. ނަމަވެސް ނައީމުގެ ކުރިން ވާހަކަ ދެއްކެވި ފުވައްމުލަކު މެމްބަރު މުހައްމަދު އިބްރާހީމް ދީދީ ވަނީ ގާސިމްގެ ނަން އަލުން ރައީސަކަށް ހުށަހަޅުއްވައިފަ އެވެ.\nނައީމް ގާސިމްގެ ނަން އަނބުރާ ގެންދެވުމުން ރިޔާސަތުން ވިދާޅުވީ، ގާސިމު ނަމަށް ގިނަ މެމްބަރުންތަކެއް ތާއިދުކުރައްވާފައި އޮތުމުން އެ ނަން ބާތިލުވެގެން ނުދާނެ ކަމަށާއި އަދި ގާސިމްގެ ނަން އަލުން ޏ. މެމްބަރު މުހައްމަދު އިބްރާހީމް ދީދީ ހުށައަޅުއްވާފައި އޮތުމުން ގާސިމް ނަން ސައްހަ ވާނެ ކަމަށެވެ.\nމަޖިލީހުގެ ރައީސްކަމަށް ތާއިދު ލިބިވަޑައިގެންނެވި ޖާބިރުގެ ނަން އޭނާ އަނބުރާ ގެންދެވީ، ރައީސަކު އިންތިހާބު ކުރެއްވުމުގެ ވޯޓު ސިއްރު ވޯޓެއްގެ ގޮތުގައި ނުނަންގަވާތީ ކަމަށް ވިދާޅުވެ އެވެ. އަދި ބުރާސްފަތި ދުވަހުގެ ޖަލްސާގައި މަޖިލީހުގެ ރައީސްކަމަށް ހުށަހެޅުއްވި ހއ. މެމްބަރު އަހްމަދު މުއިއްޒު ވަނީ ރައީސްކަން ބޭނުންފުޅު ނުވާކަމަށް ވިދާޅުވެފަ އެވެ.\nމިއަދުގެ ޖަލްސާގައި ރައީސަކު ހޮއްވެވުމުގެ ކަންތައް ވަކި ގޮތަކަށް ނިމެންދެން ޖަލްސާ ކުރިއަށް ގެންދިއުމަށް ނ. މެމްބަރު މުހައްމަދު ތޯރިގު ހުށަހަޅުއްވާ ދ. މެމްބަރު އަހްމަދު ޝިޔާމް މުހައްމަދު ތާއިދު ކުރައްވާ ހުށަހެޅުއްވި ހުށަހެޅުން ފާސްވުމުން މިއަދުގެ ޖަލްސާގައި މަޖިލީހުގެ ރައީސަކަށް ގާސިމް އިބްރާހީމް އިންތިހާބުކުރެއްވުމަށް ފަހު ޖަލްސާ ނިމުނީ 35:2ގަ އެވެ.\nގާސިމް އިންތިހާބު ކުރެއްވުމަށް ފަހު ރިޔާސަތުން ޝާހީން ވިދާޅުވީ މަޖިލީހުގެ ރައީސަށް އޭނާ އެއްބާރުލުން ދެއްވާނެ ކަމަށެވެ. އަދި މަޖިލީހުގެ ޖަލްސާއެއް ބާއްވާނެ ދުވަހެއް އިއުލާން ކުރައްވާނީ ގާސިމް ރައީސްކަމުގެ ހުވާކުރެއްވުމަށް ފަހުގައި ކަމަށެވެ.\nހާއްސަ މަޖިލީހުގެ ފުރަތަމަ ރައީސަކަށް ވެސް ގާސިމުގެ ނަން ހުށަހަޅުއްވާ ތާއިދު ލިބިވަޑައިގެންނެވި އެވެ. ނަމަވެސް އެ ފަހަރު ގާސިމަށް މާ ބޮޑު ތާއިދެއް ލިބިވަޑައިނުގެންނެވި އެވެ.\nއަރުޝީފަށް ނެގީ 22/03/2017 12:42\nއެންމެފަހުން އަޕްޑޭޓްކުރީ 22/03/2017 12:42\nފާތިމަތު އިބްރާހިމް 52 މިނެޓު ކުރިން\nޚަދީޖާ އާދަމް 58 މިނެޓު ކުރިން\nއަބްދުލް ވާހިދު ޙަސަން 59 މިނެޓު ކުރިން


vnews - Ooredoo ge ahary dhuvahaa gulhigen 13 percent ge ithuru Data dhenee\nއުރީދޫގެ އަހަރީދުވަހާ ގުޅިގެން 13 ޕަސެންޓުގެ އިތުރު ޑޭޓާ ދެނީ\nއުރީދޫގެ 13 ވަނަ އަހަރީދުވަސް ފާހަގަކުރުމުގެ ގޮތުން އެކުންފުނީގެ މަގްބޫލް ޑޭޓާ ޕެކޭޖްތައް ޚިޔާރުކުރުމުން 13 އިންސައްތަ އިތުރު ޑޭޓާ ލިބޭ ހާއްސަ އޮފަރއެއް ފަށައިފިއެވެ.\nއުރީދޫން ބުނީ އޮގަސްޓް މަހުގެ ނިޔަލަށް ކުރިއަށްދާ މި އޮފަރ މެދުވެރިކޮށް ބޯނަސް ޑޭޓާ ލިބެނީ ޑޭޓާ 99، ޑޭޓާ 110، ޑޭޓާ 160، ޑޭޓާ 220، ޑޭޓާ 330، ޑޭޓާ 440 ނުވަަތަ ޑޭޓާ 1100 ޚިޔާރު ކުރުމުން ކަމަށްވެ.\nއުރީދޫގެ ޑައިރެކްޓަރ އޮފް ސޭލްސް އެންޑް ބްރޭންޑް، ހުސެއިން ނިޔާޒު ވިދާޅުވި ދިވެހިރާއްޖޭގައި އުރީދޫގެ 13 ވަނަ އަހަރީދުވަސް ފާހަގަކުރަމުންދާއިރު، މި އޮފަރ އަކީ އެކުންފުނިން މެދުކެނޑުމެއް ނެތި ހިތްވަރުދެމުންދާ ކަސްޓަމަރުންނަށް ދެވޭ ކުޑަ ހަދިޔާއެއް ކަަމަށެވެ. އަދި ފެށުނީއްސުރެ، ހަލުވި ސްޕީޑުގެ އިންޓަނެޓް ފޯރުކޮށްދިނުމަށް އުރީދޫން ދޭ އަހަމިއްޔަތުކަން، އުރީދޫގެ ކަސްޓަމަރުން ގަބޫލުކޮށް އެކަމުގެ އަގުވަޒަން ކުރާ ކަމަށް ނިޔާޒު ވިދާޅުވިއެވެ.\n"މުސްތަގުބަލުގައި ވެސް އުރީދޫން މަސައްކަތް ކުރަމުންދާނީ މި އަޒުމާއި އެކު، އެއްދުވަހުން އަނެއް ދުވަހަށް ޚިދުމަތުގެ ފެންވަރު ރަގަޅުކޮށް އީޖާދީ އުފެއްދުންތައް ދިވެހިރާއްޖެއަށް ފޯރުކޮށްދިނުމަށް" ނިޔާޒު ވިދާޅުވިއެވެ.\nއުރީދޫގެ ޑިޖިޓަލް ޕްލެޓްފޯމްތައް ކަމަށްވާ މައި އުރީދޫ އެޕް އަދި މަގޭ ޕްލޭންގެ ޚިދުމަތް، ނުވަތަ *929# އަށް ގުޅާލައިގެން، ކޮންމެ ތާކު ހުރެގެން، ކޮންމެ ވަގުތެއްގައިވެސް އުރީދޫގެ މި ޑޭޓާ ޕެކްތައް ފަސޭހަކަމާއި އެކު ޚިޔާރުކުރެވޭނެއެވެ.


Ras Online - ދަރީންގެ ރޫޙާނީ އަދި ޖިސްމާނީ ކުރިއެރުން\nދަރީންގެ ރޫޙާނީ އަދި ޖިސްމާނީ ކުރިއެރުން\nޞާދިރު ޢަލީދީދީ 15 ޖޫން 2020 - 19:20\nދަރީންގެ ރޫޙާނީ އަދި ޖިސްމާނީ ކުރިއެރުވުމަށް ސަމާލުކަންދީގެން މައިންބަފައިން ވަރަށް ބޮޑަށް މަސައްކަތްކުރަން ޖެހޭ\nދަރީން ބޮޑުވަމުން އަންނައިރު، އެދަރީންގެ ރޫޙާނީ އަދި ޖިސްމާނީ ކުރިއެރުވުމަށް ސަމާލުކަންދީގެން މައިންބަފައިން ވަރަށް ބޮޑަށް މަސައްކަތްކުރަން ޖެހެއެވެ. އެގޮތުން ކުދީންގެ ހަށިތައް، ތަޢުލީމާއި ތަރުބިއްޔަތުގެ ރީތި، މާތް ގަހަނާއިން ޒީނަތްތެރި ކުރުވަމުން ގެންދިޔުމުގައި އެންމެ ޚާއްޞަ ސަމާލުކަމެއް ދޭންވާނީ، އެކުދީންގެ ރޫޙާނީ އަދި ޖިސްމާނީ ތަރައްޤީގެ މައްޗަށެވެ.\nރޫޙާނީ ކުރިއެރުވުމުގެ ކުރީކޮޅުގެ އުޞޫލުތަކަށް ބަލާއިރު، ކުދީންގެ ކުރިމާތީގައި މައިންބަފައިންނަކީ، ރީތި މާތް އަޚްލާޤީ ނަމޫނާތަކަކަށް ވުން ނުހަނު މުހިއްމެވެ. ދީނީގޮތުންނާއި ދުނިޔަވީގޮތުންނެވެ. ވާހަކަ ދެއްކުމުގައްޔާއި ކުރާކަންތަކުގައެވެ. އަދި އެކުދީންގެ ވަށައިގެން ފެންނަހާ މަންޒަރުތަކާއި ހުރިހާ ޢަމަލެއްވެސް، ރީތިކޮށް، މާތްކޮށް ބެހެއްޓެވުމެވެ. އަދި ނުބައި ނުލަފާކުދީންނާއި މީހުންގެ އަސަރުތަކުން ދަރީން ސަލާމަތް ކުރުވުމެވެ.\nމިގޮތުން ކުދީންގައިގައި ހަރުދަނާ ރީތި އަޚްލާޤީ ބިންގަލެއް އަޅުވަމުން ގެންދާއިރު، ހަމައެފަދައިން ކުދީންގެ ޖިސްމާނީ ތަރައްޤީއާމެދުވެސް ޚިޔާލުބެހެއްޓުމަކީ، ހަމައެހާމެ ބޭނުންތެރިކަމެކެވެ. އަދި ކީއްހެއްޔެވެ. އެއްރޮނގަކުން ބަލާއިރު، ޖިސްމާނީ ކުރިއެރުވުމާއި ހަށިގަނޑު ސަލާމަތުން ބެހެއްޓުވުމުގެ އަހްމިއްޔަތު މާބޮޑެވެ. މިހެނީ ގަދަވެ ސަލާމަތުން، ފުރިހަމަ ސިއްޙައްތެއްގައި ހުރި ހަށިގަނޑެއްގައި މެނުވީ، ފުރިހަމަ ސިކުނޑިއަކަށް، ރަނގަޅު ވިސްނުމަކަށް ނުއޮވެވޭނެއެވެ. ފުރިހަމަ ސިކުނޑިއަކާއި ރަނގަޅު ވިސްނުމެއް ލިބިފައިވާ ހަށިގަނޑަކަށް މެނުވީ، ރޫޙާނީގޮތުން އެއްވެސް ތަރައްޤީއެއް ނުކުރެވޭނެއެވެ.\nކުއްޖާގެ ހަށިގަނޑާއި ސިއްޙަތު، ސަލާމަތުން ބެހެއްޓުމަށްޓަކައި ކޮންމެހެން ކުރަންޖެހޭ ކަންތައްތަކެއް ވެއެވެ. އެގޮތުން ދެން މިބަލާލަނީ ކުއްޖާގެ ހަށިގަނޑާއި ސިއްޙަތު ދުޅަހެޔޮކޮށް ބެހެއްޓުމަށްޓަކައި ކޮންމެހެން ސަމާލުކަންދީ، ކުރަންޖެހޭ މައިގަނޑު ކަންތައްތަކުގެ މައްޗަށެވެ.\nއެންމެ ފުރަތަމަ ކަމެއްގެ ގޮތުން، ކުއްޖާގެ ހަށިގަނޑާއި އެކަށީގެންވާ ފައިދާހުރި ކާނާ ލިބުނު ވަރަކުން ކުއްޖާއަށް ކާންދެމުން ގެންދިޔުމެވެ. އަދި ވަކި ޤަވާޢިދެއްގެ މަތީން ކުއްޖާގެ ކެއުމާއި ބުއިމުގެ ކަންތައް ހަމަޖައްސާފައި ބޭއްވުމެވެ. ދެވަނަކަމެއްގެ ގޮތުން އެންމެ ބޮޑު ސަމާލުކަމެއްދޭންވީ ކުއްޖާގެ ނިދުމަށެވެ. ކުޑަކުދީން، ރޭގަނޑު މާދަންވަންދެން ނުނިންދަވާ ގެންގުޅުމަކީ، ނުވަތަ ނުނިދާއުޅުމަކީ، ރަނގަޅުކަމެއް ނޫނެވެ. ކުޑަކުދީން ނިދުމުގެ ޤަވާޢިދަކަށް ވާންވާނީ، އަވަހަށް ނިދާފައި ފަތިހު ތެދުވުމެވެ. ތިންވަނައީ ސާފުޠާހިރު ކަމެވެ. ކުއްޖާ ޤަވާޢިދުން ފެންވެރުވުމެވެ. ސާފުފޭރާން ލެއްވުމެވެ. ކުއްޖާގެ ތަންމައްޗާއި ގެންގުޅޭ ތަކެތި، ސާފުތާހިރުކޮށް ބެހެެއްޓުމެވެ.\nއެހެންކަމުން ކުއްޖާގެ ހަށިގަނޑު ދުޅަހެޔޮކަންމަތީ ބޮޑުވުމަށާއި ފުރިހަމަ ސިއްޙަތެއްގައިވުމަށް، މިބަޔާން ކުރެވުނު މައިގަނޑު ތިން އުޞޫލަށް، މައިންބަފައިން ޚާއްޞަ ސަމާލުކަމެއް ދިނުމަކީ ކޮންމެހެންވެސް ބޭނުންކަމެކެވެ.


Mozilla Firefox ah aa Logo eh | Mihaaru\nމޮޒިއްލާ ފަޔާފޮކްސް ލޯގޯ އަށް ގެނައި ބަދަލުތަަކާ އެކު ލޯގޯ އާކޮށްފައި\n13 ޖޫން 2019 - 07:112comments\nއިންޓަނެޓް ބްރައުޒާ މާކެޓްގައި ބާރުގަދަ ބްރައުޒާއެއް ގޮތުގައި ފަޔާފޮކްސް ވަނީ 16 އަހަރު ހޭދަކޮށްފަ އެވެ. ގޫގުލް ކްރޯމް ބްރައުޒާއާ ވާދަކޮށް ގިނަ ބައެއްގެ ސަޕޯޓް، ފަޔާފޮކްސް އަށް ލިބިފައިވެ އެވެ. މޮޒިއްލާ އިން ބުނީ ފަޔާފޮކްސް އޮޅުކޮށްގެން ގެންގުޅުމަކީ ވިޔަފާރި އަށް ކުރާ ކަމެއް ނޫން ކަމަށެވެ.\nމޮޒިއްލާ އިން ފަޔާފޮކްސްގެ ލޯގޯ ބަދަލުކޮށްފައި ވަނީ "ކޮމިއުނިޓީ" އަކަށް ނިސްބަތްކުރެވޭ ގޮތަށެވެ. އެ ގޮތުގައި ފަޔާފޮކްސްއާ އެކު ވުމަށް ތަފާތު އެޕްލިކޭޝަންތަކެއް ވެސް ވަނީ ބަންޑެލިކޮށްފަ އެވެ.\nމޮޒިއްލާ ފަޔާފޮކްސްއާ އެކުވުމަށް ދޫކޮށްލި ސާފިސް އެޕްލިކޭޝަންތައް\nފަޔާފޮކްސް ބާރުގަދަކުރުމަށް ވަސީލަތްތަކެއް ގޮތުގައި ވަފާތެރިންނަށް ބަރޯސާކުރެވޭ ކުދިކުދި އެހެނަސް ބޭނުންތެރި އެޕްލިކޭޝަންތަކެއް ފަތުރާލުމަކީ ވާދަވެރިންނަށް ވުރެ ކުރި އަށް ޖެހިލުމަށް ދެމެހެއްޓެނިވި ވިސްނުމެކެވެ. މިއީ މޮޒިއްލާއިން ވަރަށް ކުރިއްސުރެ ވިސްނަމުން އައި ގޮތެވެ. މި ބަންޑެލީގެ މައިގަނޑު ނަމަކީ ފަޔާފޮކްސް އެވެ. ފަޔާފޮކްސްގެ ފަހަތުން ހިނގާ ގޮތަށް "ފަޔާފޮކްސް ސެންޑް"، "ފަޔާފޮކްސް މޮނީޓާ" އަދި "ފަޔާފޮކްސް ލޮކްވައިސް" ވަނީ ދޫކޮށްލާފަ އެވެ. މި އެޕްލިކޭޝަންތައް ވަނީ އަޖުމަބެލުމަށް ދުވަސްތަކެއް ކުރިން އާންމުކޮށްފަ އެވެ.\nމޮޒިއްލާއިން ބުނީ ފަޔާފޮކްސް މިހާރު އެ ވަނީ އަލުން ދިރުވާފައި ކަމަށެވެ. އެހެންކަމުން ދިރޭ އެއްޗެއް ގޮތަށް ފަޔާފޮކްސް އަށް ހިތާނެ ކަމަށް ވަނީ ބުނެފަ އެވެ. ފަޔާފޮކް އަށް ހުރި ކުރިއެރުންތަކަށް ނިމުމެއް ނެތް ކަމަށް ވެސް ވަނީ ބުނެފަ އެވެ.\nއިތުރު ލިޔުންތައް އިންޓަނެޓް މޮޒިއްލާ ފަޔާފޮކްސް ވެބް ބްރައުޒާ މޮބައިލް އެޕްލިކޭޝަންސް


vnews - Victory nagaa kolhah jehumah Nazeeh team'aa havaalvehjje\nވިކްޓްރީ ނަގާ ކޮޅަށް ޖެހުމަށް ނަޒީހު ޓީމާ ހަވާލުވެއްޖެ\nވިކްޓްރީ ސްޕޯޓްސް ކްލަބް ނަގާ ކޮޅަށް ޖެހުމަށް އެޓީމުގެ ކޯޗުކަމާ މުހައްމަދު ނަޒީހު ހަވާލުވެއްޖެއެވެ.\nވީ ސްޕޯޓްސް އަށް މައުލޫމާތު ދެމުން ނަޒީހު ބުނީ މިވަގުތު ކްލަބް އޮތް ހާލަތުން އިތުރު ހާލަތަކަށް ގެންދިޔުމަށް ޓީމާ ހަވާލުވާން ނިންމާފައިވާ ކަމަށާއި، މިއީ ކްލަބްދެކެ ވާ ލޯބީގެ ސަބަބުން އެއްވެސް އުޖޫރައަކާ ނުލާ ކުރާ ކަމެއް ކަމަށެވެ.\nނަޒީހު ބުނީ ޓީމުގެ ކުޅުންތެރިންނާ ރޭ ބައްދަލުވެފައިވާ ކަމަށާއި، މިއަދު ހަވީރު ޓީމާއެކު ފަރިތަކުރުންތައް ފަށާނެ ކަމަށެވެ. އޭނާ ބުނީ ޓީމު ފަރިތަނުކުރާތާ ދޮޅުމަސް ވެފައިވާއިރު، މިހާރު އޮތް ހާލަތު ނޭގޭ ކަމަށެވެ.\nރާއްޖޭގެ ކްލަބްތަށް މާލީ ގޮތުން ބޮޑެތި ދަތިތަކާ ކުރިމަތިލަމުން އަންނައިރު، ވިކްޓްރީ އަކީ އެންމެ ބޮޑަށް މިވަގުތު އަޑިއަޅާލާފައިވާ ކްލަބެވެ. މައުލޫމާތު ލިބޭ ގޮތުގައި އެ ކްލަބުގެ ކުޅުންތެރިންނަށް މުސާރަ ނުލިބޭތާ މިހާރު ހަތަރު މަސްވެއްޖެއެވެ. ވިކްޓްރީ މި ސީޒަނާ ކުރިމަތިލީ ހަންގޭރީގެ ކޯޗު ލާސްލޯ ކިސްގެ އިރުޝާދުގެ ދަށުންނެވެ. އެހެންނަމަވެސް އޭނާ ވަނީ މުސާރައިގެ މައްސަލައިގައި ބްރޭކް ތެރޭގައި ޓީމު ދޫކޮށް ގޮސްފައެވެ.\nމިދިޔަ ބުދަ ދުވަހު ދިވެހި ޕްރިމިއާ ލީގުގައި ޓީސީ ސްޕޯޓްސް ކްލަބާ ދެކޮޅަށް ވިކްޓްރީ ކުޅެން އޮތް މެޗަށް އެޓީމު ހާޒިރުވެފައެއްވެސް ނުވެއެވެ. އެ މެޗު ކުޅެން ކުޅުންތެރިން ތައްޔާރަށް ތިބި ނަމަވެސް ނުކުޅެން ނިންމީ ޓީމުގެ ބޯޑުންނެވެ.\nވިކްޓްރީގެ ޗެއާމަން އަކީ ހޯރަފުށި ދާއިރާގެ މެމްބަރު މުހައްމަދު އިސްމާއިލްއެވެ. ވައިސް ޗެއާމަން އަކީ ޕީޕީއެމްގެ ސްޕޯކްސްޕާސަން އަދި ކެލާ ދާއިރާގެ މެމްބަރު އަލީ އާރިފްއެވެ. މި ދެ ބޭފުޅުން މަގާމަށް އިންތިހާބުވީ މި އަހަރުގެ މާޗު މަހުއެވެ. އެހެންނަމަވެސް ޓީމަށް ފައިދާތަކެއް ހޯދައިނުދެވި ދެބޭފުޅުންވެސް ވަނީ މަގާމުން ދާދި ފަހުން އިސްތިއުފާ ދެއްވާފައެވެ.\nދިވެހި ޕްރިމިއާ ލީގުގައި ވިކްޓްރީ ދެން އެންމެ އަވަހަށް މެޗެއް ކުޅޭނީ މާދަމާއެވެ. އެޓީމު ނިކުންނާނީ ޗެމްޕިއަން ނިއުރޭޑިއަންޓް ސްޕޯޓްސް ކްލަބާ ދެކޮޅަށެވެ.


Raajje alun Champion akah hadhaidinumuge ummeedhaa erku Tom FAM ge raees kamah\nރާއްޖެ މި ސަރަހައްދުގެ ފުޓްބޯޅަ ޗެމްޕިއަނުން ކަމަށް ހަދައިދިނުމުގެ އުއްމީދާއެކު ފުޓްބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް)ގެ ރައީސް ކަމަށް ރައްޔިތުންގެ މަޖިލީހުގެ މަހިބަދޫ ދާއިރާގެ މެމްބަރު އަދި ކުރީގެ ގައުމީ ފޯވަޑް އަހުމަދު ތޯރިގް (ޓޮމް) ކުރިމަތިލައްވައިފި އެވެ.\n2003 ވަނަ އަހަރުން ފެށިގެން 2011 ވަނަ އަހަރާ ހަމައަށް ގައުމީ ޓީމަށް ކުޅުނު ޓޮމް އަކީ މިމަހުގެ 31 ވަނަ ދުވަހު ބާއްވާ އިންތިހާބުގައި ވާދަކުރައްވާނެކަން އިއުލާނުކުރެއްވި ފުރަތަމަ ކެނޑިޑޭޓެވެ.\nޓޮމް އޭނާގެ ފޭސްބުކް ޕޭޖުގައި ވިދާޅުވީ ގައުމީ ފުޓްބޯޅަ އިދާރާގެ އެންމެ އިސްމަގާމަށް ވާދަކުރަން ނިންމީ ކުލަބުތަކާއި އެކުގައި ކުޅުނު ކުޅުންތެރިންނާއި ރަހުމަތްތެރިންނާއި މުޅި ފުޓްބޯޅަ އާއިލާއާ މަޝްވަރާކުރުމަށްފަހު ކަމަށެވެ. އަދި މިވަގުތު ދިވެހި ފުޓްބޯޅަ އޮތީ ވަރަށް ދެރަވަރުކޮށް ކަމަށާއި ފުޓްބޯޅަ ނެގެހެއްޓުމަށް ރަނގަޅު ޕްލޭންތަކެއް ބޭނުންވާ ކަމަށެވެ. އަދި އޭނާ ކުޅެގެން 2008 ވަނަ އަހަރުގެ ސާފް ޗެމްޕިއަންޝިޕް ތަށި ރާއްޖެ ހޯދި ފަދައިން އަލުން ސަރަހައްދުގެ ޗެމްޕިއަންކަން ޓީމަށް ރާއްޖެ އަށް ވެވިދާނެ ކަމަށާއި އެކަމަށާއި އޭޝިޔާގެ އެންމެ މަތީ ފަންތީގެ މުބާރާތަށް ރާއްޖެ ގެންގޮސްދިނުމަށް ރޭވުންތެރިކަމާއެކު މަސައްކަތްކުރަންޖެހޭ ކަމަށެވެ.\nކުޅުންތެރިއެއްގެ ޖާޒީ ބޭލުމަށްފަހު ޓޮމް މިހާތަނަށް ހަރަކާތްތެރިވަމުން ދިޔައީ ކުލަބުތައް ހިންގުމުގެ ދާއިރާގަ އެވެ. މި ގޮތުން ނިއުރޭޑިއަންޓްގެ ޖެނެރަލް ސެކްރެޓަރީ ކަމާއި އެކުލަބުގެ ތަފާތު މަގާމުތައް އޭނާ ވަނީ ފުރުއްވާފަ އެވެ. އަދި އަމިއްލަ ރަށް އދ. މަހިބަދު އަށް ނިސްބަތްވާ ކުލަބެއް އުފައްދައި އެކުލަބު ތިން ވަނަ ޑިވިޝަނުން ފެށިގެން ފުރަތަމަ ޑިވިޝަނާ ހަމައަށް ގެންގޮސްދެއްވި އެވެ. މިހާރު އޭނާ އަކީ ކުލަބު އީގަލްސްގެ ވައިސް ޗެއާމަން އެވެ.\nސްކޫލު ދައުރުގައި ސީއެޗްއެސްއީ ޓީމުން މޮޅު ފޯވަޑެއްގެ ގޮތުގައި ފާހަގަކުރެވުނު ޓޮމް އޭނާގެ ކެރިއަރުގެ ބޮޑުބައެއް ހޭދަކުރީ ނިއުރޭޑިއަންޓްގަ އެވެ. އެނޫން ކުލަބެއްގެ ޖާޒީގައި އޭނާ ފެނުނީ 2009 ވަނަ އަހަރު ފަހުކޮޅު ވެލެންސިއާ އިންނާއި ޖެހިގެން އައި އަހަރުގެ ކުރީކޮޅު ވީބީ ސްޕޯޓްސް ކުލަބުންނެވެ.\nސާފް ޗެމްޕިއަންޝިޕް ކާމިޔާބުކުރި ގައުމީ ޓީމުގައި ވެސް މުހިންމު ދައުރެއް އަދާކުރި ޓޮމް އަކީ 2009 ވަނަ އަހަރުގެ މުބާރާތުގެ އެންމެ ގިނަ ގޯލު ޖެހި ކުޅުންތެރިޔާ އެވެ. އޭނާ އަކީ ނިއުރޭޑިއަންޓް 2005 ވަނަ އަހަރުގެ އޭއެފްސީ ކަޕުގެ ސެމީ ފައިނަލަށް ގެންގޮސްދިނުމަށް ކުއާޓާ ފައިނަލުގައި ޖޯޑަންގެ އަލްހުސައިން ކޮޅަށް ލަނޑު ޖެހި ކުޅުންތެރިޔާ ވެސްމެ އެވެ. އޭނާ މި ލަނޑު ޖެހީ މެލޭޝިޔާގައި އެކައުންޓިންގެ ރޮނގުން ކިޔަވަން ހުރެފައި ނިއުގެ އެދުމުގެ މަތީން އެމެޗަށް މާލެ އައިސް އެވެ.\nހޯމް މިނިސްޓްރީ އާއި ޔޫތު މިނިސްޓްރީ އާއި އެފްއޭއެމުގެ ހިޔާލުތަފާޓުވެގެން ތިން ފަހަރެއްގެ މަތީން ފަސްވެފައިވާ އެފްއޭއެމުގެ އިންތިހާބަށް ކުރިމަތިލާން އަލުން ހުޅުވާލީ މިދިޔަ ހަފުތާގައި ފާސްކުރި އަސާސީ ގަވާއިދަށްފަހު އެވެ. އިންތިހާބަށް ކުރިމަތިލުމުގެ އެންމެ ފަހު ދުވަހަކީ މާދަމާނޫން އަނެއް ދުވަހެވެ. މި އިންތިހާބުގައި ދެން ވާދަކުރައްވާނެ ކަމަށް ބެލެވެނީ އޮލިމްޕިކް ކޮމިޓީގެ ރައީސް މުހައްމަދު ޝަވީދެވެ. އެފްއޭއެމުގެ ރައީސްކަން ހުސްވީ 2013 ވަނަ އަހަރު ކުރީގެ ރައީސް އިލްހާމް އަހުމަދުގެ ދައުރު ފީފާއިން ނިމުމަކަށް ގެނައުމުންނެވެ.


vnews - Serious Haalathugai Oiy Maabandu Meehage Cesarean Hadhdhai dharifulhu nagaifi.\nސީރިއަސް ހާލަތުގައި އޮތް މާބަނޑު މީހާގެ ސިޒޭރިއަން ހަދައި ދަރިފުޅު ނަގައިފި\n14 މާޗް 2017\nސްވައިންގ ފުލޫ އާއި ގުޅީގެން ތާޖުއްދީން ސްކޫލުގައި ޤާއިމްކޮށްފައިވާ ފުލޫ ކުލިނިކް: ހާލުދެރަ މާބަނޑު މީހާގެ ސިޒޭރިއަން ވަނީ ހަދާފައި ފޮޓޯ: ވީނިއުސް\nސްވައިން ފުލޫ (އެޗްވަންއެންވަން)އަށް ޕޮޒިޓިވްވެ ހާލު ސީރިއަސްވެގެން އައިޖީއެމް ހޮސްޕިޓަލުގައި ފަރުވާދެމުން އަންނަ މާބަނޑުމީހާގެ ސިޒޭރިއަން ހަދައި ދަރިފުޅު ނަގައިފިއެވެ.\nއައިޖީއެމްއެޗްގެ މީޑިއާ އޮފިޝަލް ވިދާޅުވީ، މާބަނޑުމީހާގެ ސިޒޭރިއަން ހަދާފައި ވަނީ މިއަދު ހަވީރު ކަމަށެވެ. އަދި ދަރިފުޅާއި މަންމައަށްވެސް ފަރުވާދެވެމުން ދަނީ އައިސީޔޫގައި ކަމަށާއި، ތުއްތު ދަރިފުޅު އޮތީ ކުޑަކުދިންގެ އައިސީޔޫގައި ކަމަށެވެ. އޭނާ ވިދާޅުވީ، މަންމަގެ ހާލު އަދިވެސް ސީރިއަސް ކަމަށެވެ. ވީނިއުސްއަށް އެނގިފައިވާ ގޮތުގައި ސީރިއަސްވެގެން ސިޒޭރިއަން ހަދައި ދަރިފުޅު ނަގާފައި ވަނީ ބަނޑަށް ހަތް މަހުގައެވެ.\nއައިޖީއެމް ހޮސްޕިިޓަލުގައި އިތުރު މާބަނޑު މީހަކަށްވެސް ދަނީ ހާލުދެރަވެ ފަރުވާ ދެވެމުންނެވެ. އަދި މިހާރު ފެތުރެމުންދާ ރޯގާ ހަމައަށް އެޅެންދެން އައިޖީއެމްއެޗްގައި މިހާރު ވަނީ ފުލޫ ކްލިނިކެއް ވެސް ގާއިމުކޮށްފަ އެވެ.\nސްވައިންފުލޫ ޖެހުމުން ހާލަތު ގޯސްވުމުގެ ނުރައްކާ އެންމެ ބޮޑީ،5އަހަރުން ދަށުގެ ކުޑަ ކުދިންނާއި، އުމުރުން ދުވަސްވީ މީހުންނާއި މާބަނޑު އަންހެނުންނާއި، ފުއްޕާމޭގެ ބަލިތަކާއި ހިތުގެ ބަލިތައް ހުންނަ މީހުންނަށް ކަމުގައި އެޗްޕީއޭއިން ބުނެފައިވެ އެވެ.\nމިހާތަނަށް 51 މީހަކު ސްވައިން ފުލޫއަށް ޕޮޒިޓިވް ވެފައިވާ ކަން އެޗްޕީއޭއިން ހާމަކުރީ ރޭގައެވެ. އޭގެ ފަހުން މިވީ 24 ގަޑިއރު ތެރޭގައި އެ ތަފާސް ހިސާބަށް އައި ބަދަލު ހާމަކޮށްފައި ނުވި ނަމަވެސް އިތުރު ސާމްޕަލްތައް ޓެސްޓް ކުރެވެމުްދާތީ އެއަދަދު މައްޗަށް ދާނެ ކަމުގައި ޑރ އަބުދުﷲ ނިޔާފު ވަނީ ވިދާޅުވެފަ އެވެ.


Gadha 10 ah furusathu nudhy Oct ge Alevel gai baiverivaan furusathu dhenee\n28 މާރޗް 2021 - 19:01:15\nމިއަހަރުގެ މެއި/ ޖޫންގައި ބޭއްވުމަށް ތަވާލުކުރި އޭލެވެލް އިމްތިހާނުގެ ތާރީހު އަވަސްކޮށްފައިވާތީ ބޭނުންވާ ދަރިވަރުންނަށް އޮކްޓޫބަރު/ ނޮވެމްބަރުގައި އިމްތިހާނުގައި ބައިވެރިވާން ފުރުސަތުދޭން ނިންމާފައިވާ ކަމަށް އެޑިއުކޭޝަން މިނިސްޓްރީން ބުނެފި އެވެ.\nއެޑިއުކޭޝަން މިނިސްޓްރީން ބުނީ އަންނަ އެޕްރީލް މެއިގައި ބޭއްވުމަށް ހަމަޖެހިފައިވާ އޭ.ލެވެލް އަދި އޭ.އެސް ލެވެލް އިމްތިހާނުގައި ބައިވެރިވާން އެދިފައިވާ ގްރޭޑް 12 ގެ ދަރިވަރުންނަށް އެކުދިން ބޭނުން ނަމަ، މިހާރުގެ އެޕްލިކޭޝަން ވިތުޑްރޯ ކުރުމަށްފަހު މިއަހަރު އޮކްޓޫބަރުގެ ނޮވެންބަރު ގައި އޮންނަ އޭލެވެލް އިމްތިހާނުގައި ބައިވެރިވުމުގެ ފުރުސަތުދޭ ގޮތަށް ހަމަޖައްސާފައިވާ ކަމަށެވެ.\nވިތުޑްރޯ ކުރާ ދަރިވަރުންނަށް ސްކޫލް ނަމުގައި އަލުން ބައިވެރިވެވޭނެކަން ފާހަގަކޮށް މިނިސްޓްރީން ބުނީ އެގޮތަށް\nވިތުޑްރޯ ކުރެވޭނީ އައި.އޭ.އެލްގެ މާއްދާތަކުން އެކަނި ކަމަށެވެ.\nއެޗް.އެސް.ސީ އިމްތިހާނު ހަދާ ދަރިވަރުންނަށް އެ އިމްތިހާނު މިހާރު ތާވަލު ކުރެވިފައިވާގޮތަށް ކުރިޔަށް ދާނެކަމަށް ވެސް ބުނެ އެވެ. ވިތުޑްރޯ ކުރުމަށް ބޭނުންވާ ދަރިވަރުންގެ މައުލޫމާތު މި މަހުގެ 30 ވަނަ ދުވަހުގެ މެންދުރު 12:00 ގެ ކުރިން ސްކޫލް މެދުވެރިކޮށް ޑިޕާޓްމަންޓް އޮފް ޕަބްލިކް އެގްޒޭމިނޭޝަންސް އަށް އެންގުމަށް ވަނީ އެދިފަ އެވެ.\nއެކަމަކު ގަދަ 10 އަކަށް ދަރިވަރުން ހޮވުމުގައާއި ސްކޮލާޝިޕް ދިނުމުގައި ބަލާނީ އޭޕްރީލް މޭގެ އިމްތިހާނުގެ ނަތީޖާއަށް ކަމަށް ބުނެ އެވެ.\nއޭލެވެލް އިމްތިހާނަކީ އެޑެކްސެލުން ބާއްވާ އިމްތިހާނެކެވެ. އެތަނުން މިހާރު އިމްތިހާނު ބާއްވާނެ ދުވަސް އަވަސްކުރިއިރު އެކަމުގެ އެއްވެސް މަޝްވަރާއެއްކޮށްފައި ނުވާ ކަމަށް މިނިސްޓްރީ އާއި ޑިޕާޓްމަންޓް އޮފް ޕަބްލިކް އެގްޒަމިނޭޝަނުން ބުނެ އެވެ. އަދި އެ ތާރީހު ބަދަލުކުރަން އެޑެކްސެލްއާ އެކު ކުރެވުނު މަޝްވަރާތަކުން އަލިމަގެއް ވެސް ނުފެންނަ ކަމަށް ބުނެފައިވެ އެވެ.\nއެހެންވެ މިނިސްޓްރީން ވަނީ އެޗް.އެސް.ސީ އިމްތިހާނު ބާއްވާ ތާރީހަށް ވެސް ބަދަލު ގެނެސްފަ އެވެ. އެގޮތުން ދެން އިމްތިހާނު އޮންނާނީ އޭ.ލެވެލް އަދި އޭ.އެސް.ލެވެލް އިމްތިހާނު ނިމުމަށްފަހު އެއްމަސް ފަހުން، 13 ޖޫން އިން 17 ޖޫންގެ ނިޔަލަށެވެ.


India ah molheh, Raajje in varugadha fight eh dheefi | Mihaaru\nރާއްޖޭގެ ކެޕްޓަން ޒިލާލް (މ) އަތުން ބޯޅަ ހޯދަން އިންޑިއާގެ ދެ ކުޅުންތެރިން މަސައްކަތްކުރަނީ. --ފޮޓޯ: ނިޝާން އަލީ/ މިހާރު\nއިންޑިއާ އަށް މޮޅެއް، ރާއްޖޭން ވަރުގަދަ ފައިޓެއް ދީފި\n20 މެއި 2017 - 00:304comments\nމާލޭގައި މިއަދު ފެށި ސާބާ ޗެމްޕިއަންޝިޕުގައި ގައުމީ ފިރިހެން ބާސްކެޓްބޯޅަ ޓީމު ކުޅުނު ފުރަތަމަ މެޗުން މިރޭ އޭޝިއާގެ ބާސްކެޓްބޯޅައިގެ ގަދަބާރު އިންޑިއާ އަތުން 84-42 ޕޮއިންޓުން ބަލިވި ނަމަވެސް، ރާއްޖޭން ވަރުގަދަ ވާދައެއްކޮށްފި އެވެ.\nރާއްޖެ އަތުން އިންޑިއާ ވަނީ މީގެ ކުރިން ކުޅުނު ކޮންމެ މެޗެއްގައި 100 އަށް ވުރެ ގިނަ ޕޮއިންޓް ހޯދައިފަ އެވެ. އެހެންކަމުން މިއީ އޭޝިއާގެ 10 ވަނައިގައި އޮތް އިންޑިއާ އަށް ރާއްޖޭގެ މައްޗަށް ސެންޗަރީއެއް ނުހެދުނު ފުރަތަމަ ފަހަރެވެ.\nއިންޑިއާ ވަނީ މިހާތަނަށް ބޭއްވި ފަސް ސާބާ ޗެމްޕިއަންޝިޕްގެ ތެރެއިން އެ ޓީމު ބައިވެރިވި ހަތަރު މުބާރާތުގެ ވެސް ތަށި އުފުލާލައިފަ އެވެ. އަދި 2015 ގެ ފީބާ އޭޝިއާ ޗެމްޕިއަންޝިޕުގެ ކުއާޓާ ފައިނަލުގައި ވެސް ވާދަކުރި އެވެ. ކުއާޓާ އިން ކެޓީ ޗެމްޕިއަން ޗައިނާ އަތުން ބަލިވެގެންނެވެ.\nދުނިޔޭގެ ބާސްކެޓްބޯޅައިގެ ވަރުގަދަ ލީގުތަކުގައި ކުޅޭ ކުޅުންތެރިން ހިމެނޭ އިންޑިއާގެ އިސްކޮޅުން ދިގު، ބިޔަ ވަރުގަދަ ޓީމާ ދެކޮޅަށް ދިވެހި ކުޅުންތެރިން ވަނީ ވަރަށް ރަނގަޅު ކުޅުމެއް ދައްކައި، ހިތްވަރުކޮށްފަ އެވެ.\nމުބާރާތުގެ ފުރަތަމަ މެޗުގައި މިއަދު ހަވީރު ނޭޕާލް އަތުން 76-66 ޕޮއިންޓުން ބަންގްލަދޭޝް މޮޅުވި މެޗާ، މިރޭ ރާއްޖެ އާއި އިންޑިއާ ކުޅުނު މެޗުގެ ފެންވަރަށް ބަލާއިރު ރާއްޖެ އަށް އެ ދެ ޓީމާ ދެކޮޅަށް ރަނގަޅު ނަތީޖާއެއް ނެރެވޭނެ ކަމަށް ބާސްކެޓްބޯޅައިގެ ތަޖުރިބާކާރުން ދެކެ އެވެ.\nއިންޑިއާގެ ކުޅުންތެރިއަކު ސްކޯކުރަނީ. --ފޮޓޯ: ނިޝާން އަލީ/ މިހާރު\nގައުމީ ޓީމުގެ ކޯޗު ސުޕުން ވިމާލް ބުނީ ދިވެހި ކުޅުންތެރިން ދެއްކި ކުޅުމާ މެދު ވަރަށް ބޮޑަށް އުފާވެފައިވާ ކަމަށެވެ. އޭނާ ބުނި ގޮތުގައި ރާއްޖޭގެ ވިސްނުން އޮތީ މާދަމާ ރޭ ނޭޕާލާ ދެކޮޅަށް ކުޅޭ މެޗަށް ކަމަށާއި އަނިޔާގެ މައްސަލަތައް އުޅޭތީއާ އެކު މިރޭ މެޗުގެ ތެރޭގައި ގިނަ ބަދަލުތަކެއް ގެނައީ އެހެންވެ ކަމަށެވެ.\n"ސީނިއާ ބައެއް ކުޅުންތެރިން ތިބީ އަނިޔާގައި. އެ ކުޅުންތެރިން ފުލްކޮށް ކުޅެފި ނަމަ ރިކަވާކުރަން އެއް ދުވަސް ބޭނުންވާނެ. މާދަމާ ރޭގެ މެޗަށް އަހަރެމެންގެ ވިސްނުން އޮތީ،" ސުޕުން ބުންޏެވެ.\n"އިންޑިއާގެ ފެންވަރަށް ބަލާއިރު އެއީ ބަލިކުރަން އުނދަގޫވާނެ ޓީމެއް. އަހަރެމެންގެ ވިސްނުން ހުރީ ދެން ހުރި ޓީމުތައް ބަލިކުރަން. އެހެންވެ ކުޅުންތެރިން ވަރަށް ބޮޑަށް ރޮޓޭޓްކޮށްގެން ކުޅުނީ. އިންޑިއާގެ އިސްކޮޅުން ދިގު ކުޅުންތެރިންނާ ދެކޮޅަށް ދިވެހި ކުޅުންތެރިން ދެއްކި ކުޅުން ވަރަށް މޮޅު."\nރާއްޖޭގައި ގައުމީ ޓީމު ކުޅުނު ބައިނަލްއަގްވާމީ ފުރަތަމަ މެޗަށް ފަހު ކެޕްޓަން މުހައްމަދު ޒިލާލް ބުނީ އެންމެ ފުރަތަމަ އިންޑިއާއާ ދެކޮޅަށް ކުޅުނު މެޗުގައި ދިޔައީ ސަލާމަތްނުވެގެން ކަމަށާއި އެކަމަކު މިރޭ ފެނުނީ ކޮންސެންޓްރޭޓްކޮށްގެން، މޮޅަށް ކުޅުނު ތަން ކަމަށެވެ.\n"އަހަރެމެންގެ ޓާގެޓަކީ މި މެޗެއް ނޫން. މި މެޗުގައި ބޭނުންވީ އިންޑިއާ ފަދަ ވަރުގަދަ ޓީމަކާ ދެކޮޅަށް ކުޅެ، ކުރިއަށް ހުރި މެޗުތަކަށް ހިތްވަރު ހޯދަން. އެކަން ހާސިލްވެއްޖެ،" ޒިލާލް ބުންޏެވެ.\nރާއްޖޭގެ ޒަބީރު (ކ) އަތުން ބޯޅަ ހޯދަން އިންޑިއާގެ ކުޅުންތެރިއަކު މަސައްކަތްކުރަނީ. --ފޮޓޯ: ނިޝާން އަލީ/ މިހާރު\nމިރޭގެ ރާއްޖޭން މެޗު ފެށީ ޑިފެންސަށް އިސްކަންދީގެން ތަޖުރިބާކާރު ކުޅުންތެރިންނާ އެކު އެވެ. ފުރަތަމަ ފަހެއްގައި ހިމެނުނީ ކެޕްޓަން ޒިލާލާއި ވައިސް ކެޕްޓަން ޒަކަރިއްޔާ އަބްދުލްލަތީފް (ޒަކިއްޓެ) އާއި އަހުމަދު އަފްޝަން ރަޝާދާއި އަލީ ފަޒްލީ އަދި ޒުވާން ކުޅުންތެރިޔާ އަމްޒަރު އަލީއާ އެވެ. އިންޑިއާގެ އިސްކޮޅުން ދިގު، ބިޔަ ކުޅުންތެރިން ކައިރީގައި ރާއްޖޭގެ ކުޅުންތެރިން ކުރީކޮޅު ވަރުގަދަ ޑިފެންސިވް ކުޅުމެއް ދެއްކި އެވެ. އެކަމަކު މައްސަލައަކަށް ވީ އެ ކުޅުންތެރިން ހުއްޓުވުމުގައި، ފިޒިކަލް ކުޅުން ގިނަވެ އިންޑިއާ އަށް ފައުލްތަކެއް ކާމިޔާބުވުމެވެ. އިންޑިއާ އިން 11 ޕޮއިންޓްގައި އޮއްވާ ރާއްޖެ އަށް ފުރަތަމަ ތިން ޕޮއިންޓް ހޯދައިދިނީ އަފްޝަން އެވެ.\nދިވެހި ސަޕޯޓަރުންގެ ހަޅޭއްކާ އެކު ޒުވާނުންގެ މަރުކަޒުގެ އެތެރޭ ކޯޓުގައި ކުޅުނު މެޗުގެ ފުރަތަމަ ކުއާޓާރުގެ ވަކި ހިސާބަކުން ރާއްޖޭން މުޅި ޓީމު ބަދަލުކުރި އެވެ. އަހުމަދު ފިރާޝާއި އަހުމަދު ޒަބީރާއި އިސްމާއިލް ވިލްދާނާއި ހުސެއިން ހަލީމް (ޗިކަނޭ) އަދި އިބްރާހިމް ރަޝްވާންއާ އެކު ރާއްޖޭން ފެށީ އެޓޭކިން ގޭމެކެވެ. ނަތީޖާއަކަށް ވީ އިންޑިއާ އަށް، ރާއްޖޭގެ ޑިފެންސްގެ ތެރެއިން ލުއިތަކެއް ލިބުމެވެ. އެ ދަނޑިވަޅުގައި އިންޑިއާ އިން އުފެއްދި އެޓޭކްތަކާ އެކު އެ ޓީމުން ފުރަތަމަ ކުއާޓާރު ނިންމާލީ 22-3 ޕޮއިންޓުން ކުރީގައި އޮވެ އެވެ.\nދެ ވަނަ ކުއާޓާރުގެ ކުރީކޮޅު ރާއްޖޭގެ ޒަކިއްޓެ ވަނީ ފްރީތުރޯ އިން ރާއްޖެ އަށް ދެ ޕޮއިންޓް ހޯދައިދީފަ އެވެ. އޭގެ ފަހުން ޗިކަނޭ އިންޑިއާ ކުޅުންތެރިއެއް ކައިރިން ދެމި ގަނެ، ފަހަތަށް އެއްލި ބޯޅައަކުން ރާއްޖެ އަށް އިތުރު ދެ ޕޮއިންޓް ހޯދައިދިނެވެ. މި ކުއާޓާރުގައި ރާއްޖޭގެ ކުޅުންތެރިން ވަނީ ކުރިއަށް ވުރެ އިތުބާރާ އެކު ކުޅެ އިންޑިއާ އަށް ބާރު ބޮޑުކޮށްފަ އެވެ. މި ކުއާޓަރުގައި ރާއްޖޭން ތަފާތު ކުޑަކުރިއިރު، އިންޑިއާ ކުރީގައި އޮތީ 46-15 ޕޮއިންޓުންނެވެ.\nގައުމީ ބާސްކެޓްބޯޅަ ޓީމުގެ ކުޅުންތެރިން ގައުމީ ސަލާމުގައި ބައިވެރިވަނީ. --ފޮޓޯ: ނިޝާން އަލީ/ މިހާރު\nތިން ވަނަ ކުއާޓާރު ވެސް ރާއްޖޭން ފެށީ ވަރުގަދަކޮށެވެ. ޒުވާން ކުޅުންތެރިޔާ ޗިކަނޭ ވިދިވިދިގެން ހޯދައިދިން ޕޮއިންޓްތަކާ އެކު މި ކުއާޓަރުގައި ރާއްޖޭން ޖުމްލަ 13 ޕޮއިންޓް ހޯދި އެވެ. އެކަމަކު އިންޑިއާ ވަނީ 68-28 ޕޮއިންޓުގެ ލީޑަކާ އެކު ކުރީގައި އޮވެ ކުއާޓަރު ނިންމައިފަ އެވެ.\nފަހު ކުއާޓަރަށް ނުކުތްއިރު، ރާއްޖޭގެ ކުޅުންތެރިން ވަނީ ބޮޑު އިތުބާރެއް ހޯދައިފަ އެވެ. ހާއްސަކޮށް މި ކުއާޓާރުގައި ޒުވާން ކުޅުންތެރިން ދެއްކި ކުޅުން ފާހަގަކުރެވުނެވެ. އެގޮތުން ޓީމުގެ އެންމެ ކުރު އެއް ކުޅުންތެރިޔާ އަފްލާހު ވަނީ މޮޅު މޫވްތަކާ އެކު ރާއްޖެ އަށް ރަނގަޅު އެޓޭކްތަކެއް އުފައްދައިދީފަ އެވެ. އިންޑިއާ އިން ވެސް ޒުވާން ބައެއް ކުޅުންތެރިންނަށް މި ކުއާޓަރުގައި ފުރުސަތު ދިނެވެ.\nމި މެޗުގައި ރާއްޖެ އަށް އެންމެ ގިނަ ޕޮއިންޓް އެއްކޮށްދިނީ ކެޕްޓަން ޒިލާލެވެ. އޭނާ ވަނީ 12 ހޯދައިފަ އެވެ. ޗިކަނޭ ހަތް ޕޮއިންޓް ހޯދައިދިން އިރު ޒަކިއްޓެ، އަމްޒަރު އަދި ޗިކު، ކޮންމެ ކުޅުންތެރިއަކު ހަތަރު ޕޮއިންޓެވެ.\nމުބާރާތުގައި މާދަމާ ހަވީރު ބަންގްލަދޭޝާއި ސްރީ ލަންކާ ވާދަކުރާއިރު މާދަމާ ރޭ ރާއްޖެ ނުކުންނާނީ ނޭޕާލާ ދެކޮޅަށެވެ. މުބާރާތުގެ ޗެމްޕިއަންކަން ލިބޭނީ ލީގު އުސޫލުން އެއް ބުރު ކުޅެ އެންމެ ގިނަ ޕޮއިންޓް ހޯދާ ޓީމަކަށެވެ.\nއިތުރު ލިޔުންތައް ސާބާ ޗެމްޕިއަންޝިޕް ގައުމީ ބާސްކެޓްބޯޅަ ޓީމް\nޒުވާން ކުޅުންތެރިންނަށް ހިތްވަރު ލިބިއްޖެ: ޒިލާލް\n"ބައްޕަ"ގެ ހުވަފެނުގައި ކުޅުންތެރިން ކުލަ ޖައްސައިދީފި\nރާއްޖޭން ލަންކާ އަތުން ތާރީހީ މޮޅެއް ހޯދައިފި


ވެސްޓް އިންޑީޒް ބަލިކޮށް އިންޑިއާ ސެމީއާ ގާތަށް | Jazeera\tވެސްޓް އިންޑީޒް ބަލިކޮށް އިންޑިއާ ސެމީއާ ގާތަށް - Jazeera\nވެސްޓް އިންޑީޒް ބަލިކޮށް އިންޑިއާ ސެމީއާ ގާތަށް\nމުޙައްމަދު ޤާސިމް June 28, 2019 92 views0\nމިހާރު އިންގްލެންޑް އަދި ވޭލްސްގައި ކުރިއަށްދާ ކްރިކެޓް ވޯލްޑްކަޕްގައި އިއްޔެ ކުޅުނު މެޗުގައި 125 ލަނޑުގެ ބޮޑު ތަފާތަކުން ވެސްޓް އިންޑީޒް ބަލިކޮށް އިންޑިއާ އިން ސެމީ ފައިނަލާއި ފިޔަވަޅަކާ ގާތަށް ޖެހިލައިފިއެވެ.\nމި މޮޅާއެކު އިންޑިއާ ވަނީ މިހާތަނަށް ކުޅުނު ހަ މެޗުގެ ތެރެއިން ފަސް މެޗު ކާމިޔާބުކޮށް، 11 ޕޮއިންޓާއެކު ތާވަލްގެ ދެވަނަ އަށް ޖެހިލާފައެވެ. ހަމަ މި އަދަދަށް ނިއު ޒީލެންޑަށް ޕޮއިންޓް ލިބިފައިވާއިރު، އިންޑިއާ އަށް ކުރިލިބެނީ ނެޓް ރަން ރޭޓުންނެވެ. އެންމެކުރީގައި އުޅޭ އޮސްޓްރޭލިއާ އަށް 12 ޕޮއިންޓް ލިބިފައިވާއިރު، ހަތަރުވަނައިގައި އޮތީ 8 ޕޮއިންޓާއެކު އިންގްލެންޑެވެ. ވެސްޓް އިންޑީޒަށް ތިން ޕޮއިންޓް ލިބިފައިވާއިރު އެ ޓީމު އޮތީ ފުލުން ތިންވަނައިގައެވެ.\nމެންޗެސްޓާގެ އޯލްޑް ޓްރެފޯޑްގައި ކުޅުނު މެޗުގެ ޓޮސް ދިމާވުމުން އިންޑިއާ އިން ކުޅެން އަރައި 50 އޯވަރުގެ ތެރޭގައި ހަތް ކުޅުންތެރިން ނުބައިވެގެން ހެދުނީ 268 ލަނޑެވެ. އެންމެ ރަނގަޅަށް ކުޅުނީ 72 ލަނޑުހެދި ކެޕްޓަން ވިރާތު ކޯލީ އާއި ނުބައިނުވެ 56 ލަނޑުހެދި ކުރީގެ ކެޕްޓަން މަހެންދްރަ ސިންގް ދޯނީ އެވެ. ވެސްޓް އިންޑީޒުން އެންމެ ރަނގަޅަށް އުކި ކެމާރް ރޯޗް ތިން ވިކެޓްނެގިއެވެ.\nޖަވާބުގައި ކުޅެން އެރި ވެސްޓް އިންޑީޒަށް 34.2 އޯވަރުގެ ތެރޭގައި ހުރިހާ ކުޅުންތެރިން ނުބައިވެގެން ހެދުނީ 143 ލަނޑެވެ. ވެސްޓް އިންޑީޒް އިން ރަނގަޅަށް ކުޅުނު ސުނީލް އެމްބްރިސް 31 ލަނޑުހެދިއިރު، ނިކޮލަސް ޕޫރާން 28 ލަނޑުހެދިއެވެ. މި އިނިންގްސްގައި އިންޑިއާ އިން އެންމެ ރަނގަޅަށް އުކީ 6.2 އޯވަރުގެ ތެރޭގައި 16 ލަނޑަށް ހަތަރު ވިކެޓްނެގި މުހައްމަދު ޝާމީ އެވެ.\nމި މުބާރާތުގައި މިއަދު ކުޅުމަށް ހަމަޖެހިފައިވާ މެޗުގައި، ސްރީ ލަންކާ ނިކުންނާނީ ދެކުނު އެފްރިކާއާ ދެކޮޅަށެވެ.\nވެސްޓް އިންޑީޒް ކްރިކެޓް


4 Dhuvasmathin 70 Memberun vaahaka dhekkevuumaffahu 2022 budget bahus nimmaa laifi - One Online\n31 އޮޓޯބަރު 2021، މާލެ، ރައްޔިތުންގެ މަޖިލިސް: 2022 ވަނަ އަހަރަށް ލަފާކުރާ ދައުލަތުގެ ބަޖެޓު ހުށަހެޅުއްވުމުގެ ޖަލްސާގެ ތެރެއިން --- ފޮޓޯ: މަޖިލިސް\nހަތަރު ދުވަސްމަތިން 70 މެންބަރުން ވާހަކަދެއްކެވުމަށްފަހު 2022ގެ ބަޖެޓު ބަހުސް ނިންމާލައިފި\nއަންނަ 2022 ވަނަ އަހަރަށް ލަފާކޮށް ސަރުކާރުން ރައްޔިތުންގެ މަޖިލީހަށް ހުށަހެޅި ބަޖެޓް ބަހުސް މިއަދު ނިންމާލައިފިއެވެ.\nފިނޭންސް މިނިސްޓަރު އިބްރާހިމް އަމީރު މަޖިލީހަށް ބަޖެޓު ހުށަހެޅުއްވީ ހުސްވި އޮކްޓޫބަރު މަހުގެ 31 ވަނަ ދުވަހު އެވެ.\nމަޖިލީހުގެ އާއްމު ކޮމިޓީން ނިންމި ގޮތަށް ބަޖެޓު ބަހުސް ކުރިއަށްގެންދިޔައީ އެކަމަށް ބޭނުންވާ ކޮންމެ މެންބަރަކަށް 15 މިނެޓްގެ ފުރުސަތެއް ދެއްވައިގެންނެވެ.\nހުސްވި އޮކްޓުބަރު މަހުގެ 31 ވަނަ ދުވަހު، ދެ ދުވަހުގެ މުއްދަތަށް އަމާޒު ކޮށްގެން ބަހުސް ފެށި ނަމަވެސް، އެދިވަޑައިގެންނެވި މެންބަރުންނަށް ފުރުސަތު ދެއްވުމަށް ޓަކައި ބައެެއް ދުވަސްތަކުގެ ހަވީރާއެކު ޖުމުލަ ހަތަރު ދުވަހަށް ބަހުސް ކުރިއަށްގެންދިޔައެވެ.\nބަހުސަށް އެދިވަޑައިގެން ތިއްބެވި މެންބަރުން ވާހަކަ ދައްކަވައި ނިމުނީ މިއަދު ތިނެއްޖަހާކަންހާއިރުއެވެ.\nބަހުސް ނިމުމުން ޖަލްސާގެ ރިޔާސަތުގައި އިންނެވި މަޖިލީހުގެ ނާއިބު ރައީސް އީވާ އަބުދުﷲ ވިދާޅުވީ، ބަހުސަށް އެދިވަޑައިގެންނެވި މެންބަރުންގެ ތެެރެއިން ޖަލްސާއަށް ވަޑައިގެން ތިއްބެވި މެންބަރުން ބަޖެޓު ބަހުސްގައި ވާހަކަ ދައްކަވައި ނިމުނީ ކަމަށާއި، ޖުމުލަ 70 މެންބަރުން ބަޖެޓް ބަހުސްގައި ވާހަކަ ދެއްކެވި ކަމަށެވެ. އަދި ބަހުސްގައި ޖުމުލަ 16 ގަޑިއިރާއި 12 މިނިޓް ހޭދަ ވެފައިވާ ކަމަށްވެސް ވިދާޅުވިއެވެ.\nބަޖެޓް ދިރާސާ ކުރުމުގެ މަސައްކަތް މިހާރުވެސް ކުރިއަށްގެންދާ ކަމަށާއި، އަންނަ ހަފުތާގައި ކޮމިޓީ ރިޕޯޓު މަޖިލިސް ތަޅުމަށް ލިބޭނެ ކަމަށް އުއްމީދު ކުރައްވާ ކަމަށްވެސް އީވާ ވިދާޅުވިއެވެ. އޭރުން އާއްމު ކޮމިޓީން ކަނޑައަޅާފައިވާ ގޮތަށް ބަޖެޓު ރިޕޯޓަށް ބަހުސް ކުރުމަށް ކޮންމެ މެންބަރަކަށް ހަތް މިނިޓްގެ ފުރުސަތެއް އަރުވާނެ ކަމަށްވެސް އީވާ ވިދާޅުވިއެވެ.\nއަންނަ 2022 އަށް ސަރުކާރުން ހުށަހަޅާފައި ވަނީ 36.9 ބިލިއަން ރުފިޔާގެ ބަޖެޓެކެވެ.\nބަޖެޓް ބަހުސްގައި މެންބަރުންގެ އެންމެ ބޮޑު ކަންބޮޑުވުންތަކުގެ ގޮތުގައި ފާހަގަ ކުރައްވާފައި ވަނީ ދަރަނި ބޮޑު ވުމާއި، ބަޖެޓްގައި ހުށަހަޅާފައިވާ ޕީއެސްއައިޕީ ޕްރޮޖެކްޓްތައް ބަޖެޓްގައި ހިމަނާފައިވާ ގޮތަށް ތަންފީޒު ނުކުރެވިދާނެ މައްސަލައާ މެދުގައެވެ.\nއޭގެ އިތުރުން ބައެއް އިދާރާތަކަށް ކަނޑައަޅާފައިވާ ބަޖެޓް ކުޑަކަން ވެސް ބައެއް މެންބަރުން ފާހަގަ ކުރެއްވިއެވެ. އެގޮތުން ކައުންސިލްތަކަށް ކަނޑައަޅާފައިވާ ބަޖެޓާއި މިނިވަން ބައެއް މުއައްސަސާތަކަށް ކަނޑައަޅާފައިވާ ބަޖެޓާ ބެހޭ ގޮތުން ބައެއް މެންބަރުން ކަންބޮޑުވުން ފާޅު ކުރެއްވިއެވެ.\nނަމަވެސް ގިނަ މެންބަރުން ވިދާޅުވީ 2022 އަށް ހުށަހެޅި ބަޖެޓަކީ ރަނގަޅު ބަޖެޓެއް ކަމަށެވެ.\nގުޅޭ ޓެގު ރައްޔިތުންގެ މަޖިލިސް މިނިސްޓްރީ އޮފް ފިނޭންސް އެންޑް ޓްރެޜަރީ އިބްރާހީމް އަމީރު ދައުލަތުގެ ބަޖެޓު މަޖިލިސް ބަޖެޓު ކޮމެޓީ\n2021 ޜިވައިންޑް: އާ އަހަރު ފެށެނީ ވައުދުފުއްދަން ހިސާބުޖެހި އުއްމީދީ ބަޖެޓާ އެކު\nސަލާމަތްނުކުރެވޭ ވަރަށް ސަރުކާރުން މިގައުމު ދަރަނިވެރިކޮށްފި: ސައީދު\nއާ ބަޖެޓާއެކު ގައުމު ބަނގުރޫޓުވުމުގެ ބިރު އެބައޮތް: އިދިކޮޅު\n73 މިލިއަން ރުފިޔާ އިތުރުކޮށް 2022 ވަނަ އަހަރަށް 36.99 ބިލިއަން ރުފިޔާގެ ބަޖެޓެއް ފާސްކޮށްފި\nބަޖެޓުގައި ތަފާތު ކުރުން ބޮޑު، ނަމަވެސް ރައްޔިތުންނަށް ފައިދާވާ ކަންތައްތައް ހިމެނޭތީ ވޯޓު ދޭނަން: ނާޒިމް


Magumathee Nidhifai Oi Meehehgai Car Akun Jehi Maruvejje - Vaguthu\nމަގުމަތީގައި ނިދިފައި އޮތް މީހެއްގައިގައި ކާރަކުންޖެހި މަރުވެއްޖެ\nއެމެރިކާގެ މަގެއް މަތީގައި ނިދާފައި އޮތް މީހެއްގެ ގައިގައި ކާރަކުން ޖެހި އޭނާ މަރުވެއްޖެއެވެ.\nއިއްޔެ މިހާދިސާ ހިނގަން މެދުވެރިވީ ފަތިހުގެ ވަގުތެއްގައި ބާރު ސްޕީޑްގައި ދުއްވާފައި ދިޔަ ކާރަށް މީހަކު މަގުމަތީ ނިދާފައި އޮތްތަން ނުފެނި އޭނާ ގައިގައި ޖެހުމުންނެވެ.\nއެމެރިކާ ފުލުހުން ހާމުކުރާ ގޮތުގައި މަރުވީ 20 އަހަރުގެ ޒުވާނެކެވެ. އޭނާ އަކީ މަގުމަތީ އުޅެ ބޮޑުވަމުން އަންނަ ޒުވާނެއް ކަމަށާއި، އޭނާ މަގުމެދުގައި ނިދާފައި އޮތުން އެއީ މައްސަލައެއް ކަމަށް ފުލުހުން ބުނެއެވެ.\nފުލުހުން އިތުރަށް ބުނީ ކާރުގައި ޖެހުނު ހިސާބުން އޭނާ މަރުވެފައިވާކަމަށް އޭނާ ގެންދިޔަ ހޮސްޕިޓަލުން މައުލޫމާތު ދީފައިވާކަމަށެވެ. އަދި މައިންބަފައިންނަކީ ކޮންބައެއް ކަން ނޭންގޭ އެޒުވާނާގެ ތިމާގެ މީހުން ހޯދުމުގެ މަސައްކަތް މިހާރު ކުރަމުން ގެންދާ ކަމަށް ފުލުހުން ބުންޏެވެ.\nމި ހާދިސާގައި ކާރު ދުއްވަން އިން 50 އަހަރުގެ އަންހެން މީހާ ސުވާލުކުރުމަށްފަހު މިހާރުވަނީ ދޫކޮށްލާފައެވެ. އޭނާއަތުން ޒުވާނާ މަރުވުމުން ބިރުން ހުރި އެއަންހެން މީހާ ބުނީ ފަތިސް ގަޑީގައި އަނދިރި ވެފައި އޮތުމުން މަގު މެދުގައި ނިދާފައި އޮތް ޒުވާނާ އޭނާ އަށް ނުފެންނަ ކަމަށާއި އެހެން މަގު މެދުގައި މީހަކު ނިދަން އޮވެދާނެ ކަމަށް އެއްވެސް މީހަކު ނުވިސްނާނެ ކަމަށެވެ.\nވަންނާނެ ގެއެއް ނެތި އެތައް މިލިއަން ބަޔަކު އެމެރިކާގެ މަގުމަތީގައި ދިރިއުޅެއެވެ. އެފަދަ މީހުން ކައިބޮއި ހަދަނީ މީހުން މަގުމައްޗަށް އުކާލާ ތަކެތިންނާއި ސަލާން ޖަހައިގެން ހޯދާ ތަކެތިންނެވެ،\nލޯބިވެރިޔަކީ ބޭވަފާތެރިއެއްކަން ބޭޒާރުކޮށްލަން އެންމެ މޮޅު ކަމެއް ކުރި މީހަކީ މިއީ؟\nހާޓް އެޓޭކުގެ ވޭނުގެ ތެރޭގައިވެސް 50 މީހުން ސަލާމަތްކުރި


Tom ah ithuru adhabeh: Faarah moonu laigen kolhah hurey!\nޓޮމްއަށް އިތުރު އަދަބެއް: ފާރަށް މޫނު ލައިގެން ހުރޭ!\nމެންބަރު ތޯރިގު، ޓޮމް މިއަދު މަޖިލީހުން ނެރެނީ --\nރައްޔިތުންގެ މަޖިލީހުގެ ތަޅުމުގައި އިހުތިޖާޖުކޮށް މަހިބަދޫ ދާއިރާގެ މެންބަރު އަހްމަދު ތޯރިގް (ޓޮމް) މިއަދު ވެސް ކަށިގަނޑު ފުމެމުންދާތީވެ ރައްޔިތުންގެ މަޖިލީހުގެ ރައީސް މުހައްމަދު ނަޝީދު އޭނާއަށް އިތުރު އަދަބެއް ދިނުމަށް ނިންމަވައިފި އެވެ.\nމިހާރު މަޖިލީހުގައި ބަހުސް ކުރަމުން ދަނީ ކާށިދޫ ދާއިރާގެ މެންބަރު އަބްދުﷲ ޖާބިރު ހުށަހެޅުއްވި ކުއްލި މައްސަލައަށެވެ. އެ މައްސަލައަކީ އެއްވެ އުޅުން ހަނިވާ ގޮތަށް ގާނޫނުއަށް ގެނެސްފައިވާ އިސްލާހު ބާތިލް ކުރުން ލަސްވާތީ ހުށަހެޅި މައްސަލައެކެވެ. ނަމަވެސް ބަހުސްގައި ދެއްކެވީ ކްރިމިނަލް ކޯޓުގެ އިސް ގާޒީ އަހްމަދު ހައިލަމްގެ ވާހަކަ އެވެ.\nނަސްރުގެ ދުވަހުގެ ތަހުނިޔާ ފޮނުއްވުމަށް ގާޒީ ހައިލަމް ވައިބާ ގްރޫޕަކަށް ފޮނުވި މެސެޖްގައި ހިމެނޭ ކުރެހުމުގައި ވަނީ ރައީސް ނަޝީދުގެ އިތުރުން ރައީސް އިބްރާހިމް މުހައްމަދު ސޯލިހްގެ ކަރުގައި ޗޭނުގަނޑު ދަމައިގެން ގެންދާ ތަނެވެ. އެ މައްސަލާގައި ހައިލަމް ވަނީ މިއަދު ސަސްޕެންޑް ކޮށްފަ އެވެ.\nއެ ކަމާ ގުޅިގެން މަޖިލީހުގެ މިއަދުގެ ޖަލްސާގައި ވެސް އިދިކޮޅު މެންބަރުން ވަނީ ކަށިގަނޑު ފުންމައި އިހްތިޖާޖް ކުރައްވައިފަ އެވެ. މަޖިލީހުގައި ކަށިގަނޑު ފުމެމުންދާތީއާއި އަޑުގަދަ ކުރައްވަމުން ގެންދެވުމުން ރައީސް ނަޝީދު ވަނީ ޓޮމްގެ އިތުރުން ނޮޅިވަރަމް ދާއިރާގެ މެންބަރު މުހައްމަދު ނަޝީދު އަބްދުﷲ އާއި ނައިފަރު ދާއިރާގެ މެންބަރު އަހްމަދު ޝިޔާމްގެ ނަން އިއްވައި ތަޅުން ދޫކުރައްވައި ވަޑައިގަންނަވަން އަންގަވައިފަ އެވެ.\nއެކަމަކު މަޖިލީހުގެ ރައީސްގެ އެންގުމަށް ބެއްލެވުމެއް ނެތި ޓޮމްއާއި ޝިޔާމް މަޖިލީހުގެ ތަޅުން ދޫކުރައްވައި ވަޑައެއް ނުގެންނެވި އެވެ. އަދި ޓޮމް ގެންދެވީ މަޖިލީހުގެ މެންބަރުންގެ ވާހަކަތަކަށް ހުރަސް އެޅޭ ގޮތަށް ކަށިގަނޑު ފުމެމުންނެވެ.\nޓޮމްގެ އަމަލާ ގުޅިގެން ރައީސް ނަޝީދު ވަނީ އިއްޔެގެ ޖަލްސާގައި ޓޮމް އެ ގޮތަށް ކަށިގަނޑު ފުމުމުން ދިން އަދަބު އަދިވެސް ފުރިހަމަ ނުކުރާތީ ހަނދުމަ ކޮށްދެެއްވައިފަ އެވެ. އިއްޔެގެ ޖަލްސާގައި ޓޮމް ކަށިގަނޑު ފުމުމުން ރައީސް ނަޝީދު ވަނީ ކަށިގަނޑު ނުފުމޭނެ ކަމަށް 100 ފަހަރަށް ލިޔުމަށް ފަހު ހުށަހަޅުމަށް އަންގަވައިފަ އެވެ.\nއޭގެ ފަހުން ވެސް ޓޮމް ކަށިގަނޑު ފުމެމުން ދިޔުމުން ރައީސް ނަޝީދު ވަނީ މަޖިލީހުގެ ޓޮމް ބޭރަށް ވަޑައިގަތުމަށް އަންގަން ސާޖެންޓް އޮފް އާމްސް އަށް އަންގަވައިފަ އެވެ. އަދި ވިދާޅުވީ މިއަދުގެ ޖަލްސާގައި ވެސް ކަށިގަނޑު ފުމުނީތީވެ މަޖިލީހުގެ ތަޅުމުގެ ބޭރުގައި ފާރަށް މޫނު ބަހައްޓައިގެން ކޮޅަށް ހުންނެވުމަށް ރައީސް ނަޝީދު އެންގެވި އެވެ.\nނަވަރާވަނަ ރައްޔިތުންގެ މަޖިލިސް ފެށިގެން އައި ދުވަސްވަރު ރައީސް ނަޝީދު ވިދާޅުވި އެއް ވާހަކައަކީ މަޖިލިސް މެންބަރުންގެ އަހްލާގީ މިންވަރު ހިފެހެއްޓުމުގެ ގޮތުން މަޖިލިސް ކުރިއަށް ގެންދާނީ މަދަރުސާއެއް ހިންގާނެ ރިވެތި އުސޫލުންނެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް އަހުމަދު ތޯރިގް\nހައެއްކަ މެންބަރުންނަށް ނިޒާމު ނަގައެއް ނުލެވޭނެ: ނަޝީދު


Saudi Arabia ge Shaahee Aailaage Baeh Prince in Adhi ves thibee Hayyarugai - Vaguthu\nސައުދީ އަރަބިއްޔާގެ ޝާހީ އާއިލާގެ ބައެއް ޕުރިންސުން ތިބީ އަދިވެސް ހައްޔަރުގައި\nސައުދީ އަރަބިއްޔާގެ ޝާހީ އާއިލާގެ ބައެއް މެންބަރުން ކަމަބޭހޭ ވުޒާރާތަކުން އަދިވެސް ހައްޔަރުކޮށްފައި ތިބިކަން ހާމަވެއްޖެއެވެ.\nމީޑިޔާ ރިޕޯޓްތައް ބުނާ ގޮތުގައި ސައުދީ ސަރުކާރުގެ ކަމާބެހޭ އިދާރާތަކުން އަންނަނީ ސައުދީ ބޮޑެތި ވިޔަފާރިވެރިންވެސް ހައްޔަރުކުރަމުންނެވެ. ހައްޔަރު ކުރުމުގެ މި ސިލްސިލާ އަދިވެސް ނުނިމޭ ކަމަށް ރިޕޯޓްްތައް ބުނެއެވެ.\nކޮރޮޕްޝަން ނައްތާލުމުގެ ބޭނުމުގައި ސައުދީއިން ފަށާފައިވާ މަސައްކަތުގެ ދަށުން އެފަރާތްތައް ހައްޔަރުކުރަމުން ދާތާ މަހެއްހައި ދުވަސް ވެފައި ވާކަމަށް ވެއެވެ. ހައްޔަރު ކުރެވިފައިވާ މީހުންގެ އާއިލާތަކުން މައުލޫމާތު ދޭ ގޮތުގައި އެމީހުން ހައްޔަރުގައި ސައުދީ ސަރުކާރުން ބައިތިއްބާފައި ތިބީ އެއްވެސް ދައުވާއެއް ކުރުމެއް ނެތިއެވެ. އަދި އާއިލާގެ މެމްބަރުންނާއި ލޯޔަރުންނާއި ވާހަކަ ދެއްކުމުގެ ފުރުސަތު ހަނިކޮށްފައިވާކަމަށްވެސް ބުނެއެވެ.\nހައްޔަރުކޮށްފައި ތިބި ފަރާތްތަކުގެ ތެރޭގައި ސައުދީ ޝާހީ އާއިލާގެ އިސް ޕުރިންސެއް ކަމުގައި ވާ ތުރުކީ ބިން އަބްދުﷲ ހިމެނެއެވެ. އޭނާ އަކީ ރިޔާދްގެ ގަވަރުނަރުކަން ފާހަގަކޮށްލެވެއެވެ.\nމީގެ ކުރިން ސައުދީ ސަރުކާރުންވަނީ ސައުދީގެ ބިލިޔަނަރުންތަކެއްވެސް ހައްޔަރުކޮށްފައެވެ. ސައުދީގެ ބެންކިންގް ގުރޫޕަށް ނިސްބަތްވާ އެބޭފުޅުން ހައްޔަރު ކުރި ސަބަބު މިއަދާ ހަމަޔަށް ވެސް ބުނެދީފައެއްނުވެއެވެ.\nމުހައްމަދު ބިން ސަލްމާން އިސްވެ ހުންނަވައިގެން ކޮރަޕްޝަން ނައްތާލުމަށް ފިޔަވަޅުތަކެއް އަޅަމުންދާއިރު ސަލްމާން ގެ ބަސްމަގާއި މެދު ގިނައަދަދެއްގެ މުސްލިމުން ވަނީ ނުރުހުން ފާޅުކޮށްފައެވެ.\nހާއްސަ ގޮތެއްގައި ޔަހޫދީ ދައުލަތުން ފޭރިގަނެފައިވާ ފަލަސްތީނުގެ ބިމުން އިސްރާއީލަށްވެސް ބިމެއްހައްގުވާނެ ކަމަށްބުނުމުން \_ސަލްމާން ގެ މަގުބޫލުކަންވަނީ މުސްލިމު އުންމަތު ގެ މެދުގައި ކުޑަވެފައެވެ. އޭގެ އިތުރުންވެސް އެމެރިކާގެ ރައީސް ޓުރަމްޕް އާއި ގުޅުން ބަދަހި ކުރައްވަން ސަލްމާން މަސައްކަތް ކުރައްވަމުން ދާތީ އެކަމަށް ވެސްވަނީ ފާޑު ކިޔުން އަމާޒުވެފައެވެ.\nޖުލައި 6, 2018 11:34\nސަލްމާނަކީ ސަޢޫދީގެ ރަސްގެފާނު. އެއީ ވަލީއަޙްދު މުޙައްމަދުގެ ބައްޕަ. މުޙައްމަދަށް ނިސްބަތްކޮށް ސަލްމާނެކޭ ނުކިޔޭނެ. މުޙައްމަދު ބިން ސަލްމާން ކިޔަނީ މުޙައްމަދަކީ ސަލްމާނުގެ ދަރިޔަށްވާތީ. ނޫސްވެރިކަން ކުރާއިރު މީހުންނަށް ނަން ކިޔާފައި ހުންނަގޮތް ދަސްކޮށްގެން އުޅެބަލަ.


23 އޭޕްރިލް 2021\nސަލްޓަން ޕާކުގައި ހުންނަ ވިންޓަ ޕާކް ހިންގަން ހަވާލުވި ކުންފުންޏާ މުއާމަލާތު ކުރެވޭނެ ގޮތެއް ނުވެގެން އެ ކުންފުނީގެ ފަރާތުން 10 ދުވަހުގެ ތެރޭގައި މާލެ ސިޓީ ކައުންސިލަށް ހާޒިރުވާން އަންގައި އެގޮތަށް އަމަލު ނުކޮށްފި ނަމަ ކުންފުންޏާ އެކު އޮތް އެއްބަސްވުން އުވާލާނެކަން ސިޓީ ކައުންސިލުން އިއުލާނުކޮށްފި އެވެ.\nމާލެ ސިޓީ ކައުންސިލުން ގެޒެޓްކުރި އިއުލާނުގައި ބުނެފައި ވަނީ 2018 ވަނަ އަހަރު ވިންޓާ ތީމް ޕާކް ހިންގަން "ޑައިމަންޑް ވިންގްސް" ކުންފުންޏާ ހަވާލުކުރީ އޭރުގެ މިނިސްޓްރީ އޮފް ހައުސިން އެންޑް އިންފްރާސްޓްރަކްޗާ އިން ކަމަށެވެ. ވިންޓާ ތީމް ޕާކް ހިންގަން އެ ކުންފުންޏާ އެކު އެއްބަސްވުން ހެދި އިރު ދިން އެޑްރެހުގައި އެ ކުންފުނީގެ އޮފީސް މިހާރު ނުހުންނަ ކަމަށް ސިޓީ ކައުންސިލްގެ އިއުލާނުގައިވެ އެވެ. އަދި އެ ކުންފުނީގެ އެއްވެސް ފަރާތަކާ މިހާތަނަށް މުއާމަލާތުކުރެވިފައި ނުވާ ކަމަށް ބުންޏެވެ.\nސިޓީ ކައުންސިލުން ބުނީ އެ ކުންފުންޏާ ބައްދަލުކުރަން ބޭނުން ވަނީ، ވިންޓަ ޕާކް ހިންގަން ވެފައިވާ އެއްބަސްވުމާ އެއްގޮތަށް އަމަލު ނުކުރާތޫ ކަމަށެވެ. އެހެންވެ އެކަމާ ގުޅިގެން އަންގަން ޖެހޭ އެންގުންތައް އެ ކުންފުންޏަށް އެންގޭނެ ގޮތެއް ވެސް ވެފައި ނުވާ ކަމަށް އިއުލާނުގައިވެ އެވެ.\nވިންޓަ ތީމް ޕާކް ހުޅުވި ދުވަހު، އެތަން ހިންގާ ކުންފުނީގެ ފަރާތުން މީޑިއާއާ ވާހަކަ ދައްކަނީ. -- ފައިލް ފޮޓޯ: މިހާރު\nއެހެންވެ، އަންނަ މަހުގެ ދެ ވަނަ ދުވަހުގެ ކުރިން، އެ އެއްބަސްވުމުގައި ސޮއިކުރި ފަރާތް ނުވަތަ އެ ކުންފުނީގެ ޑިރެކްޓަރުންގެ ތެރޭގައި ހިމެނޭ މީހަކު މާލެ ސިޓީ ކައުންސިލަށް ހާޒިރުވާން ވަނީ އަންގައިފަ އެވެ. އަދި އެ މުއްދަތުގެ ތެރޭގައި ކައުންސިލަށް ހާޒިރު ނުވެއްޖެ ނަމަ އެއްބަސްވުން ބާތިލް ކުރާނެކަން ވަނީ އަންގައިފަ އެވެ.\nWinter theme park aanmukoh hulhuvaalaifi\nފިނި މޫސުމުގެ އިހްސާސްކުރެވޭ ގޮތަށް، ސްކޭޓް ކުރެވޭނެ އިންތިޒާމާ އެކު އާޓިފިޝަލް ސްނޯ ވެހޭ ގޮތަށް އަދި ސްނޯ ހައުސް ވެސް ހުންނަ ގޮތަށް ހެދި ތަން ހުޅުވައި އޭރު މީޑިއާއާ މުއާމަލާތުކުރި ޑައިމަންޑް ވިންގްސްގެ މައި ކުންފުންޏަކީ، މަޝްހޫރު ވިޔަފާރިވެރިޔާ މުހައްމަދު އަލީ ޖަނާހްގެ ހޮޓެލް އެންޑް ރިސޯޓް ކޮންސްޓްރަކްޝަން (އެޗްއާރުސީ) ކަމަށް ބުނެފައިވެ އެވެ.\nނަމަވެސް ޓްރޭޑް މިނިސްޓްރީގެ ރެޖިސްޓްރޭޝަނުން މިހާރު ފެންނަ ގޮތުގައި ޑަޔަމަންޑް ވިންގްސްގެ މިހާރުގެ ޝެއާހޯލްޑަރުންގެ ގޮތުގައި ތިބީ އައިޝަތު މުނީރު ކިޔާ މީހަކާއި އަހްމަދު އިކްރާމް ކިޔާ މީހެކެވެ. އެ ކުންފުނީގެ ދަށުން ހިންގަން ހުއްދަ ދީފައިވާ ވިޔަފާރިތަކުގެ ތެރޭގައި "ރަސްރަނި ވިންޓަ ޕާކް" މިހާރުވެސް އެބަ އޮތެވެ.\nކެފޭއެއް ވެސް ހިމެނޭ ގޮތަށް ހިންގަމުން އައި ވިންޓަ ޕާކް މި ސަރުކާރު އައުމާ އެކީހެން ވަނީ ބަންދުކޮށް ހިދުމަތް ހުއްޓާލައިފަ އެވެ.\nއަރުޝީފަށް ނެގީ 23/04/2021 01:40\nއެންމެފަހުން އަޕްޑޭޓްކުރީ 23/04/2021 01:40\nރޮބޯމޭން މަދަހަ މުބާރާތް މިފަަހަރު ރ.އިނގުރައިދޫގައި!\nޠާހިރާ އަޒްހާރު 36 މިނެޓު ކުރިން


AFC Cup gai vaadha kurumah Maziya, India ah furaifi - One Online\n13 މެއި 2022، އޭއެފްސީ ކަޕްގައި ވާދަކުރުމަށް މާޒިޔާ، އިންޑިއާގެ ކަލްކަތާއަށް ފުރުން -- ފޮޓޯ/ މާޒިޔާ\nއޭއެފްސީ ކަޕުގައި ވާދަކުރުމަށް މާޒިޔާ, އިންޑިއާއަށް ފުރައިފި\nއޭއެފްސީ ކަޕުގައި ވާދަކުރުމަށް މާޒިޔާ ސްޕޯޓްސް އެންޑް ރެކްރިއޭޝަން ކްލަބު, އިންޑިއާއަށް ފުރައިފިއެވެ.\nއެ މުބާރާތުގައި ވާދަކުރުމަށް ރާއްޖޭގެ މާޒިޔާ, އިންޑިއާގެ ކަލްކަތާއަށް ފުރާފައިވަނީ މިއަދު ހެނދުނުގެ ވަގުތެއްގައެވެ.\nމާޒިޔާ އިން އޭއެފްސީ ކަޕުގައި ވާދަކުރާނީ ދެކުނު އޭޝިއާގެ ގްރޫޕުގައެވެ. އެ ގްރޫޕުގައި މާޒިޔާ ވާދަކުރަން ޖެހޭނީ އިންޑިއާގެ އައި ލީގުގެ ޗެމްޕިއަން ގޯކުލަމް ކެރެލާ އާއި އިންޑިއާގެ އޭޓީކޭ މޯހަން ބަގާން އަދި ބަންގުލަދޭޝްގެ ބަޝުންދަރާ ކިންގްސްއެވެ. އެ ގްރޫޕުގެ މެޗުތައް ކުޅުމަށް ހަމަޖެހިފައިވަނީ ކަލްކަތާގައެވެ.\nމިއީ ދިވެހި ޕްރިމިއާ ލީގުގައި ރަނގަޅު ނަތީޖާތަކެއް ނެރެމުން އަންނަ މާޒިޔާ އިން އޭއެފްސީ ކަޕުގައި ވާދަކުރާ ހަތްވަނަ ފަހަރެވެ. އެ މުބާރާތުގައި މާޒިޔާއަށް އަދި ގްރޫޕު ސްޓޭޖު ފަހަނަ އަޅައި ދެވިފައެއް ނުވެއެވެ. އެޓީމަށް އެންމެ ރަނގަޅު ނަތީޖާއެއް ހޯދިފައިވަނީ 2017 ވަނަ އަހަރުގެ މުބާރާތުގައެވެ. އެފަހަރު މާޒިޔާ އިން ވަނީ ގްރޫޕުގެ ދެވަނަ ހޯދައިފައެވެ. ނަމަވެސް މުބާރާތުގެ ފޯމެޓު އޮންނަ ގޮތުން އިންޓަ ޒޯން ޕްލޭ އޮފް ސެމީ ފައިނަލަށް ދަނީ ހަމައެކަނި ގްރޫޕުގެ އެއްވަނަ ހޯދާ ޓީމެވެ.\nމިފަހަރުގެ މުބާރާތުގެ ގްރޫޕު ސްޓޭޖަށް ކޮލިފައިވުމުގެ ފުރުސަތު ރާއްޖޭގެ ކްލަބު ވެލެންސިއާއަށް ވެސް އޮތެވެ. ޕްލިމިނަރީ ކޮލިފިކޭޝަން ބުރުގައި ވެލެންސިއާއިން ގައުމީ ފުޓުބޯޅަ ދަނޑުގައި ކުޅުނު ކޮލިފިކޭޝަން ފުރަތަމަ މެޗުގައި ބޫޓާންގެ ޕަރޯ އެފްސީގެ މައްޗަށް 2-1 އިން ކުރި ހޯދައިގެން ދެވަނަ މެޗަކަށް ފުރުސަތު ހޯދި ނަމަވެސް، ޑާކާ އަބަހާނީއާ ދެކޮޅަށް ބަންގުލަދޭޝްގައި ކުޅެން އޮތް މެޗަށް އެ ކްލަބަށް ފުރިފައެއް ނުވެއެވެ.\nވެލެންސިއާއަށް ނުފުރުނީ ފައިސާގެ ހާލަތު ގޯސްވެ، ކްލަބު ފުރުމަށް ގިނަ ކަންތައްތަކެއް ހަމަނުޖެއްސިގެންނެވެ. ވެލެންސިއާއިން މުބާރާތުން ވަކިވުމުން ޑާކާ އަބަހާނީއަށް އެ މެޗު ލިބިފައިވާ އިރު، ވެލެންސިއާއަށް އެޅި ވަކި ފިޔަވަޅެއް އަދި އަންގައިފައެއް ނުވެއެވެ.\nގުޅޭ ޓެގު ފުޓްބޯޅަ މާޒިޔާ ސްޕޯޓްސް އެންޑް ރެކްރިއޭޝަން ކްލަބު އޭއެފްސީ ކަޕް\nމާޒިޔާ ހިމެނޭ އޭއެފްސީ ކަޕް ގްރޫޕުގެ ފަހު ޖާގަ އޭޓީކޭ މޯހަން ބަގާންއަށް


ހަގީގީ ހާދިސާ: މާރާމާރީގެ އަސާގަނޑު\n”މާރާމާރީގެ ސަބަބުން އަސާގަނޑެއްގެ އެހީގައި ދިރިއުޅުން ވޭތުކުރަމުންދާ ޒުވާނެއް”\nމިއީ ހަޤީޤީ ހާދިސާއެއްގެ މައްޗަށް ބިނާކޮށް ލިޔެފައިވާ ލިޔުމެކެވެ. މިވާހަކައިގައި ބޭނުންކޮށްފައިވާ ނަންތަކަކީ އަސްލެއް ނޫނެވެ. ނަމަވެސް ވާހަކަ ގެނެސްދިނުމުގައި ބޮޑަށް ބަލާފައިވާނީ ވާހަކައިގެ އަސްލު ނުގެއްލޭގޮތަށް މުޖުތަމައުގައި ހިންގާ މިފަދަ މާރާމާރީތައް ހުއްޓުވުމަށް ބާރުއެޅުމުގެ ގޮތުންނެވެ.\nމަދުރަސީ ދަޢުރު ނިމުމަށްފަހު ނަވާލް (އަސްލުނަމެއް ނޫން) ހިޔާލުކުރީ އިތުރަށް ކިޔެވުމަށެވެ. ނަމަވެސް ނަވާލްގެ އާއިލާއަކަށް އޭނާއަށް ކިޔަވައިދޭނެހައި ތަނަވަސްކަމެއް ލިބިފައެއް ނެތެވެ. ދުވަސްތައް ވޭތުވަމުންދެއެވެ. ކަމެއްނުކޮށް ގޭގައި ހުންނަންވުމުން ފޫހިވުމުގެ އިހްސާސް ނަވާލްއަށް ކުރެވުނެވެ. ބައެއްފަހަރު ރައްޓެހިންނާއެކު ބޭރަށް ދެވެއެވެ.\nއެގޮތުން އެއްދުވަހަކު ނަވާލްމެން ގެއާއި ޖެހިގެންހުރި ގޭގައި އުޅޭ އިއްބެ (އަސްލުނަމެއް ނޫން) ކިޔާ ކުއްޖަކާއި ދިމާވިއެވެ. އަދި ކަމެއްނުކޮށް ހުންނަންވުމުން ފޫހިވާވާހަކަ ނަވާލް އިއްބެގާތު ބުންޏެވެ. ނަވާލް މިހެން ބުނުމުން ހާސްނުވާށޭ، ފޫހިވާކަށް ނުޖެހޭނެޔޭ އަހަރެމެންގެ ބޮޑު ގްރޫޕެއް އޮންނާނެޔޭ އިއްބެ ބުންޏެވެ. އަދި ނަވާލްވެސް އަހަރެމެން ގްރޫޕާ ގުޅެންވީއޭ ބުންޏެވެ. މިހެން ބުނުމުން ނަވާލް އާއެކޭ ބުނެ ގިނަ ވަގުތު އިއްބެމެންނާއި އެކު ހޭދަކުރަމުން ގެންދިޔައެވެ.\nއިއްބެ ގްރޫޕަކީ މާލެތެރޭގައި ވިޔާނުދާ އުޅުމެއް އުޅެމުން ގެންދާ ގްރޫޕެކެވެ. ބަޔަކު މާރާމާރީއެއް ހިންގާނަމަ އެތަނަކަށް ވަދެ ހައިޖާނު ހެދުމަކީ މިގުރޫޕުން ކުރަމުން އަންނަ ކަމެކެވެ. އަދި ރަށުތެރޭގައި އުޅޭ އެހެނިހެން ގޭންގުތަކާއި ތަޅާފޮޅުމާއި، ވައްކަން ކުރުމާއި މަގުފޭރުމަކީވެސް މިގުރޫޕްގެ އާދަޔަކަށް ވަނީ ވެފައެވެ. މިކަމާއި ނަވާލް އެހާބޮޑަކަށް ގަޔާއެއް ނުވިއެވެ.\nއޭގެދުވަސްކޮޅެއްފަހުން ނަވާލް ރަށުތެރޭގައި އުޅޭ އެހެން ގޭންގަކާއި ގުޅުނެވެ. އަދި ލޯބީގެ ގޮތުންވެސް ކުއްޖަކާއި ގުޅުނެވެ. ނަމަވެސް ރަށްޓެހިވުމުގެ ކުރިން އެއީ އިއްބެގެ ކޮއްކޮއެއްކަމެއް ނަވާލަކަށް ނޭގެއެވެ. މިކަން އިއްބެއަށް އެނގުނެވެ. އެހިސާބުން އިއްބެ ނިންމީ ނަވާލްގެ ދުވަސް ދުއްވާލުމަށެވެ. މިއީ އިއްބެއާއި އެގުރޫޕްގެ އެހެން ކުދިން އަބަދުވެސް އުޅޭގޮތެވެ. ނުރުހޭކަމެއްނަމަ އެމީހެއްގެ ދުވަސް ދުއްވާލުމަށް މަސައްކަތް ކުރެއެވެ.\nއެއްރެއެއްގެ އިރާކޮޅުގެ ވަގުތެކެވެ. ނަވާލް އާއި އަނީލް(އަސްލުނަމެއް ނޫން) ސައިކަލެއްގައި ބުރެއްޖަހާލުމަށްނިކުތެވެ. އޭރަކު އިއްބެމެން ގުރޫޕުން ނަވާލަށް ފާރަލަމުންދާކަމެއް ހުދު ނަވާލް އަކަށްވެސް ނޭގެއެވެ. ނަވާލްމެން ރަށުތެރެއަށްނިކުމެ އުޅުމުގެތެރޭގައި އަނިލް ބުނި ބުނުމަށް ގާޑިޔަލެއް ކައިރިއަށް ބިލަތް ގަނޑެއް ދުފުމަށް ކައިރި ކުރިއެވެ.\nއަދި މިމީހުން އެގާޑިޔާ ކައިރީ ދުފަންތިއްބާ ކުއްލިއަކަށް އިއްބެ އާއި އިއްބެގެ ގުރޫޕްގައި ހިމެނޭ3މީހަކު އެތަނަށް އައެވެ. އަދި އިއްބެ ހަޑިހުތުރުބަހުން ނަވާލް އާއި މުހާތަބުކޮށް މާރާމާރީ ހިންގަން ފެށިއެވެ. ސަބަބަކީ ނަވާލް އިއްބެގެ ކޮއްކޮއާއި ލޯބީގެ ގޮތުން ގުޅިގެން އުޅޭކަމެކެވެ. މިއީ އިއްބެ އެހާ ރުހޭކަމަކަށް ނުވުމެވެ. ޒުވާބުގަނޑު ހޫނުވެގެންގޮސް އެންމެފަހުން އިއްބެ ނަވާލްގެ ގަޔަށް އަތްލައި މާރާމާރީ ހިންގަންފެށިއެވެ. މިމާރާމާރީގައި ތޫނުއެއްޗަކުން ނަވާލް އަށް ހަމަލާ ދިނުމުގެސަބަބުން ނަވާލްގެ ގައިގެ އެތަން މިތަނަށް އަނިޔާލިބި އޭނާގެ ކަނާތު ފަޔަށް ވަރަށް ބޮޑަށް އަނިޔާވިއެވެ.\nމިމާރާމާރީ ހިންގާކަމުގެ މަޢުލޫމަތު ފުލުހުންނަށް ލިބުމާއި ގުޅިގެން ފުލުހުން އެސަރަހައްދަށް ދިޔައެވެ. އަދި ފުލުހުން ދާކަން އެނގުމާއެކު އިއްބެ އާއި އިއްބެގެ ގުރޫޕް މީހުން ދުވެގޮސް ފިލައިފިއެވެ. އޭރު ނަވާލް އޮތީ ވެއްޓި ހަބަރު ހުސްވެފައެވެ. ގައިން ހޯސްލާފައި ލޭތައް ފައިބަމުން ދެއެއެވެ. އޭރު އެސަރަހައްދަށް މީހުން ޖަމާވަމުންދިޔައެވެ.\nހަޅޭއްލަވާ މީހުން ހަޅޭއްލަވަނީއެވެ. އެއްވެސް މީހަކު މާރާމާރީ ހިންގި ގްރޫޕް ހިފަހައްޓާކަށް މަސައްކަތެއް ކުރާތަނެއް ނުފެނެއެވެ. ފުލުހުން މިހާދިސާ ހިނގިތަނަށްގޮސް އަނިޔާލިބިފައިވާ ނަވާލް ވަގުތުން ހޮސްޕިޓަލަށް ގެންދިޔައެވެ. ފުލުހުން ނަވާލް ހޮސްޕިޓަލަށް ގެންދިއުމުން އައިސީޔޫގައި އެޑްމިޓްކުރުމަށްފަހު ނަވާލްއަށް އަވަސް ފަރުވާ ދިނުމަށް ޑޮކްޓަރުން އަވަސްވެގަތެވެ. އޭރު ފުލުހުން މިމާރާމާރީގައި ނަވާލް އަށް ހަމަލާދިންކަމަށް ތުހުމަތުކުރެވޭ ތޫނު ހަތިޔާރަކާއި އެސަރަހައްދުން މިމަންޒަރު ދުށްކަމަށްބުނާ ފަރާތްތައް ހޯދާ މަޢުލޫމާތު ސާފްކުރުމުގެ މަސައްކަތް ކުރިއަށް ގެންދިޔައެވެ.\nމިމައްސަލައާއި ގުޅިގެން ފުލުހުންގެ ތަޙްޤީޤް ޓީމް އެސަރަހައްދުގައި ހަރަކާތްތެރިވަމުންދިޔައެވެ. އަދި ފުލުހުންގެ ފޮރެންސިކް ޓީމާއި ސްޕެޝަލް އޮޕަރޭޝަންސް ޓީމްގެ އެހީގައި މިމާރާމާރީ ހިންގިކަމަށް ތުހުމަތުކުރެވޭ ދެ މީހަކު ހޯދައި ފުލުހުންގެ ބެލުމުގެދަށަށް ގެނައެވެ.\nހިނގާދިޔަ މިމާރާމާރީގެ ސަބަބުން ނަވާލް މިއަދު ވަނީ ނުކުޅެދޭ މީހަކަށް ވެފައެވެ. ރާއްޖެއިން ބޭރުންވެސް އެތަށް ޑޮކްޓަރަކަށް ދެެއްކިއްޖެއެވެ. ބޭސްވެސް ކުރެވިއްޖެއެވެ. ނަމަވެސް ލިބުނު މި ބޮޑު އަނިޔާގެ ސަބަބުން ނަވާލް މިއަދު ހިނގާ އުޅޭނީ އަސާގަނޑުގެ އެހީގައެވެ. ކުރެވުނު ކުށަކަށް ނުވާ ކުށެއްގެ ސަބަބުން ނަވާލުގެ ހަޔާތް މިއަދު މިވަނީ އަސާގަނޑަކަށް ބުރަވެފައެވެ. މިއީ ނަވާލް އަށްވެސް ނުވިސްނުނު ކަމެކެވެ. ގޮތްނޭގޭ ބަޔަކާއި އެކު އުޅެވުމުންނެވެ. މިއީ ހިތާމަހުރިކަމެކެވެ.\nމިހާރަކަށް އައިސް މާރާމާރީގެ މައްސަލަތަކަކީ ދިވެހިންގެ ތެރޭގައި އެންމެ ޢާންމުކޮށް ހިނގަމުންދާ ބޮޑެތި ކުށްތަކުގެ ތެރެއިންވެސް ފާހަގަ ކޮށްލަންޖެހޭ މައްސަލައެކެވެ. ވޭތުވެދިޔަ ފަސް އަހަރަށް ނަޒަރު ހިންގާލާއިރު މާލޭގައި އެކަނިވެސް ތަފާތު ސިލްސިލާ މާރާމާރީތައް ވަނީ ހިނގާފައެވެ. އަދި އެމާރާމާރީތަކުގައި ނަވާލް ފަދަ ޒުވާން އެތައް ކުދިންނަށާއި، މީހުންނަށް ވަނީ އެކި ވަރުގެ އަނިޔާތަކާއި ޒަޚަމްތައް ލިބިފައެވެ.\nއަދި މި ލިބުނު އަނިޔާތަކާއި ޒަޚަމް ތަކުގެ ސަބަބުން މީގެ ތެރެއިން ގިނަ ބަޔަކު ވަނީ މިދުނިޔެއާ އަބަދުގެ އަބަދަށް އަލްވަދާޢު ކިޔާފައެވެ. ކަންމިހެން ހުރިއިރު މީގެ ތެރެއިން އަނިޔާ ލިބުނު ގިނަ މީހުންނަކީ އެއްވެސް ކުށެއްނެތް މައުސޫމް ބައެއްކަން ފާހަގަ ކޮށްލަންޖެހެއެވެ.\nނަމަވެސް ހިތާމަޔަކީ މިފަދަ އަމަލްތައް ހިންގާ ގިނަ މީހުންގެ މައްސަލަތައް ނުނިމި ގިނަދުވަސްތައް ވޭތުވަމުން ދިއުމެވެ. ނުވަތަ ނިމިފައިވާ މައްސަލަތަކުގައި ޙުކުމް ކުރެވިފައިވާ މީހުންގެ މައްޗަށް އެކަށީގެންވާ ގޮތެއްގައި ޙުކުމް ތަންފީޛު ނުކުރެވުމެވެ. ޖަލުގައި ތިބެންޖެހޭ ބޮޑެތި މުޖުރިމުންގެ އެތައް ބަޔަކު، މަގުމަތީގައި މިނިވަންކަމާއެކު އުޅެން ދޫކޮށްލެވިފައިވާނަމަ، ނުވަތަ އެމީހުން އެގޮތުގައި އުޅެމުންދާނަމަ، އެއީ ކުށެއްނެތް އެތައް ބަޔަކަށް ބިރުވެރިކަމާއި، ނާމާންކަން އޮތް ކަމެކެވެ. އެފަދަ މީހެއްގެ ކިބައިން ބޮޑު އަނިޔާއެއް މެދުވެރިވާނީ ކޮންއިރަކުންކަމެއް އެއްގޮތަކަށްވެސް ނޭނގެއެވެ.\nއެތައް ބަޔެއްގެ ތެރޭގައި، މަގުމަތީގައި ހިނގާފައި ދާއިރުވެސް، އެއްވެސް ޖެހިލުމެއްނެތި ތޫނު ހަތިޔާރުން ޙަމަލާ ދިނުމަކީ މިފަދަ މީހުންނަށް ބޮޑުކަމެއް ނޫނެވެ. އެހެންކަމުން މިފަދަ ޢަމަލްތައް ހިންގާ މީހުންދެކެ ޢާންމު ރައްޔިތުން ބިރުގަނެ ފުލުހުންނާ ހަމައަށް އައުމަށް ޖެހިލުންވެއެވެ. އަދި މިބާވަތުގެ މައްސަލައެއްގައި ހެކިބަސް ދިނުމަކީވެސް އެފަދަ މީހަކު ނުރައްކަލަށް ހުށަހެޅިގެން ދާކަމެއްކަމުގައި މިވަނީ ވެފައެވެ. މިގޮތަށް ކަންތައްތައް ހިނގަން ފެށުމުން އެފަދަ މީހުންނަށް ލިބެނީ އިތުރު ބާރެކެވެ.\nމިގޮތުން ގިނަ ފަހަރަށް އެކަށިގެންވާ ހެކި ފުލުހުންނަށް ނުލިބި މިފަދަ މީހުން ދޫވެ އެމީހުންގެ ކިބައިން އިތުރު ދުއްތުރާތަކެއް އެތަކެއް ބަޔަކަށް ލިބެމުންގޮސް އެންމެ ފަހުން ވަރަށް ނޭދެވޭ އަސަރުތަކެއް ގިނަ ބައެއްގެ ދިރިއުޅުމަށް ކުރަމުންދެއެވެ. އަދި ގިނަ ފަހަރަށް ހެކިން ހެކިބަސްދޭން ޖެހިލުންވަމުންދާތަން ފެނުމެވެ.\nކަންމިހެން ހުރިނަމަވެސް އަންނަން އޮތް ޖީލްތަކަށްވެސް މިފަދަ ނުބައި އަމަލުތައް ވާސިލްކޮށްދިނުމުގެ ބަދަލުގައި ރަނގަޅު ގޮތް އިހްތިޔާރުކުރަން ބޭނުންވަނީނަމަ ތިޔައިން ކޮންމެ ކުއްޖަކުވެސް ގްރޫޕް މާރާމާރީ ފަދަ ކަންކަމުގައި ބައިވެރިވުން ހުއްޓާލާ! އަދި މިފަދަ އަމަލުތައް ހުއްޓުވަން އެންމެން އަތުކުރި އޮޅާލައިގެން ތެދުވަމާ ހިނގާ! ކުރިއަށް އޮތްތަނުގައި ރާއްޖޭގައި އަމާންކަމާއެކު ދިރިއުޅެވޭނެ މާހައުލެއް ޤާއިމްކުރުމަށްޓަކައި، މާރާމާރީ ހިންގުމަށް ފުރުޞަތު ނުދެމާތޯ! ގްރޫޕް މާރާމާރީގެ ސަަބަބުން އަމިއްލަ ނަސްފު ހަލާކުގެ ތެރެއަށް ވައްޓާނުލާ! އަންނަން އޮތްޖީލުތަކަަށް ވާސިލްކޮށް ދިނުމަށް ގްރޫޕް މާރާމާރީ ހުއްޓާލާ!


MDP ge memberunnai MP Jabir ge bahuge hamalaa thakeh!\nއެމްޑީޕީ މެމްބަރުންނާއި ޖާބިރުގެ ބަހުގެ ހަމަލާތަކެއް!\nއުމުރުން ދުވަސްވީ ފަރާތްތަކަށް ދޭ އިނާޔަތް 10،000 ރުފިޔާ އަށް ބޮޑު ކުރަން ހުށަހެޅުމުން ކާށިދޫ ދާއިރާގެ މެމްބަރު އަބްދުﷲ ޖާބިރަށް ވަރަށް ބޮޑަށް ފާޑުކިޔުން އަމާޒުވެއްޖެ އެވެ.\nޕެންޝަނާ ބެހޭ ގާނޫނަށް ޖާބިރު ހުށަހެޅުއްވި އިސްލާހާ ދެކޮޅަށް އެންމެ ބޮޑަށް ވާހަކަދެއްކެވީ ވެރިކަން ކުރާ މޯލްޑިވިއަން ޑިމޮކްރެޓިކް ޕާޓީ (އެމްޑީޕީ) ގެ މެމްބަރުންނެވެ.\nބިލުގެ އިބްތިދާއީ ބަހުސް މިއަދު މަޖިލިސް ތަޅުމުގައި ކުރިއަށް ދިޔައިރު، ކަނޑިތީމު ދާއިރާގެ މެމްބަރު އަބްދުﷲ ޝަހީމް ވިދާޅުވީ އެ އިސްލާހަކީ ހެޔޮ ނިޔަތުގައި ޖާބިރު ހުށަހެޅުއްވި އިސްލާހެއް ނޫން ކަމަށެވެ.\nޖާބިރަކީ ބޮޑެތި އަދަދުތަކުން ދަރާފައި ހުރި މީހެއް ކަމަށާއި، އޭނާގެ މުވައްޒަފުންނަށް ޕެންޝަނާއި ފައިސާ ވެސް ނުދޭ ކަމަށް ޝަހީމް ތުހުމަތު ކުރެއްވި އެވެ.\nހުޅުދޫ ދާއިރާގެ މެމްބަރު އިލްޔާސް ލަބީބް ވިދާޅުވީ ގައުމުގެ އިގްތިސާދީ ހާލަތަށް ބެލުމެއް ނެތި އެފަދަ ބިލުތައް މަޖިލީހަށް ހުށަހެޅުމަކީ ހިތާމަ ކުރައްވާ ކަމެއް ކަމަށެވެ.\nމަރަދޫ ދާއިރާގެ މެމްބަރު އިބްރާހިމް ޝަރީފު (މަވޯޓާ) ވިދާޅުވީ އެ ބިލަކީ ވަގުތުން މަޖިލީހުން ބޭރު ކުރަން ޖެހޭ ބިލެއް ކަމަށާއި ބަޖެޓު ފާސްކޮށްފައި އޮއްވާ އެފަދަ ކަމެއް ނުކުރެވޭނެ ކަމަށެވެ.\nއެމްޑީޕީގެ މެމްބަރުން ޖުމްލަ ގޮތެއްގައި ވިދާޅުވީ ޖާބިރުގެ ބިލަކީ އެއްވެސް ދިރާސާ ކުރުމެއް ނެތި، "ނޫސްތަކުގެ ހެޑްލައިނަށް" އެރުމަށް ހުށަހަޅާފައިވާ ބިލެއް ކަމަށެވެ.\nމެމްބަރުންގެ ފާޑުކިޔުން އަމާޒުވުމާއެކު، ވަކިން ހާއްސަކޮށް ކަނޑިތީމު މެމްބަރު ޝަހީމްގެ ވާހަކަތާ ގުޅިގެން ޖާބިރު ވަނީ ނިޒާމީ ނުކުތާއެއް ނަންގަވާ "އެފަދަ ގޮތަކަށް ވާހަކަ ދެއްކުމަކީ ހަޑި ކަމެއް" ކަމަށް ވިދާޅުވެފަ އެވެ.\nއެމްޑީޕީން ރައްޔިތުންނަށް މިހާރު އެއްވެސް ކަމެއް ކޮށްދެމުން ނުދާ ކަމަށާއި އެފަދަ ގޮތަކަށް އިހުލާސްތެރިކަމެއް ނެތި އޮޅުވާލައިގެން ކަންކަން ނުކުރުމަށް ޖާބިރު ގޮވާލެއްވި އެވެ.\n"އެމްޑީޕީ އަށް ސަރުކާރު ލިބިފައި ރައްޔިތުންގެ މަޖިލީހުގެ މެޖޯރިޓީ ލިބުނީމާ، އެމްޑީޕީ އަށް ސަރުކާރު ހިންގަން ނޭނގި، ރައްޔިތުންނަށް ހިދުމަތްދިނުމަށްޓަކައި ފައިސާ ޖެނެރޭޓު ކުރާނެ ގޮތެއް ނޭނގި އޮތުމަކީ އެއީ އަޅުގަނޑާ ބެހޭ މައްސަލައެއް ނޫން،" ޖާބިރު ވިދާޅުވި އެވެ.\nމިހާރު ޕެންޝަނާ ބެހޭ ގާނޫނު އޮތް ގޮތުން އުމުރުން ދުވަސްވީ މީހުންނަށް ކޮންމެ މަހަކު ވެސް ދެނީ 5000 ރުފިޔާގެ އިނާޔަތެކެވެ. އެ އަދަދު ދެ ގުނަޔަށް އިތުރު ކުރަން ޖާބިރު ހުށަހެޅުއްވި އިސްލާހަށް އެމްޑީޕީގެ ތާއީދު ނެތުމުން ފާސްވާނެ ކަމަކަށް ނުބެލެވެ އެވެ.\nޖާބިރު މަޖިލިސް 2019 އެމްޑީޕީ


ފަސްޓް ސާރޖަންޓް ޤާސިމް މޫސާ - ދިވެހި ދައުލަތަށް ޚިދުމަތް ކުރުމުގެ އިނާމު އެއްވަނަ ބައި - 2021 - The President's Office\nފަސްޓް ސާރޖަންޓް ޤާސިމް މޫސާ\nދަފްތަރު. ނަންބަރު ރސ 5841\nފަސްޓް ސާރޖަންޓް ޤާސިމް މޫސާ، ސިފައިންގެޔަށް ޚިދުމަތް ކުރައްވަމުން ގެންދަވާތާ 41 އަހަރަށްވުރެ ދިގު މުއްދަތެއް ވެއްޖެއެވެ. ޤާސިމް މޫސާ، ސިފައިންގެ ޚިދުމަތާ ގުޅިވަޑައިގަތީ، އުމުރުން އެންމެ 17 އަހަރުގައި،7ނޮވެންބަރު 1979 ގައެވެ. މި ވޭތުވެދިޔަ ދިގު މުއްދަތުގެ ތެރޭގައި، ސިފައިންގޭގެ ތަފާތު ރޭންކްތަކުގައި ވަނީ ޚިދުމަތް ކުރައްވައިފައެވެ. މިގޮތުން، ޚިދުމަތް ކުރެއްވި ރޭންކްތަކުގެ ތެރޭގައި، ޕްރައިވެޓް ކަމާއި، ލާންސްކޯޕްރަލް ކަމާއި، ކޯޕްރަލް ކަމާއި، ސާރޖަންޓް ކަމާއި، ސްޓާފް ސާރޖަންޓް ކަމާއި، ސާރޖަންޓް ފަސްޓް ކްލާސް ރޭންކް ހިމެނެއެވެ.\nޤާސިމް މޫސާ ވަނީ ސިފައިންގެ ތަފާތު ދާއިރާތަކުގައި ޚިދުމަތް ކުރައްވައިފައެވެ. މިގޮތުން، ޑިއުޓީ ސެކްޝަންގައި ފޯރިމެރުމާއި، ރަށުތެރެ ބެލެހެއްޓުމާއި، ޓާސްކްފޯސްގެ ޑިއުޓީ ކުރެއްވުމުގައްޔާއި، ޑެލްޓާ ފޯސްގައި ވަނީ މަސައްކަތް ކުރައްވައިފައެވެ. މިވަގުތު މަސައްކަތް ކުރައްވަމުން ގެންދަވަނީ އެސް.ޕީ.ޖީ. ގައެވެ.\nޤާސިމް މޫސާއަކީ، އެމް.އެން.ޑީ.އެފް.ގެ ތަފާތު ތަމްރީނު ޕްރޮގްރާމްތައް ފުރިހަމަކުރައްވައިފައިވާ ބޭފުޅެކެވެ. މުއައްސަސާގެ ކުރިއެރުމަށް ގިނަ މަސައްކަތްތަކެއްވެސް ޤާސިމް މޫސާ ކުރެއްވިއެވެ. އެކި ދުވަސްވަރު ސިފައިންގެއިން ކޮށްފައިވާ ބޮޑެތި މަސައްކަތްތަކުގައްޔާއި، ޤައުމަށް ދިމާވި ބޮޑެތި ކަންކަމުގައި ޢަމަލީގޮތުން ބައިވެރިވެވަޑައިގެންފައި ވެއެވެ.\nފަސްޓް ސާރޖަންޓް ޤާސިމް މޫސާއަށް ޝަރަފުގެ ނިޝާނުގެ ގޮތުގައި 8 މެޑެއްޔާއި،6ކުލަ ލިބިވަޑައިގެންފައިވެއެވެ. ލިބިވަޑައިގެންނެވި މެޑެލްތަކުގެ ތެރޭގައި، ސައްތައިގެ މެޑެއްޔާއި،3ނޮވެންބަރުގެ މެޑެއްޔާއި، ސިފައިންގެ ޚިދުމަތުގެ މެޑެއްޔާއި، އިޚްލާޞްތެރި ޚިދުމަތުގެ މެޑެއްޔާއި، އަޚްލާޤީ މެޑެއްޔާއި، 17 ވަނަ ސާރކް ސަމިޓް މެޑެއްޔާއި، ދިގު މުއްދަތެއްގައި ޚިދުމަތް ކުރުމުގެ މެޑެލް ހިމެނެއެވެ. ލިބިވަޑައިގެންފައިވާ ކުލަތަކުގެ ތެރޭގައި، އަޚްލާޤީ ކުލަ ތިންފަހަރު، ސިފައިންގެ ޚިދުމަތުގެ ކުލައާއި، އިޚްލާޞްތެރި ޚިދުމަތުގެ ކުލައާއި، ދިގު މުއްދަތެއްގައި ޚިދުމަތް ކުރުމުގެ ކުލައާއި، ރައީސުލްޖުމްހޫރިއްޔާގެ ކުލަ ހިމެނެއެވެ.


Adducity gai elhi flat thakuge downpayment dhemahah bahaalaigen dhehkeynegothah hadhaifi - AO News Adducity gai elhi flat thakuge downpayment dhemahah bahaalaigen dhehkeynegothah hadhaifi\nއައްޑޫސިޓީ ގައި ސަރުކާރުން ބޯހިޔާވަހިކަން ފޯރުކޮށްދިނުމުގެ ގޮތުން އަޅާފައި އަދި މިހާރު ރައްޔިތުންނާއި ހަވާލުކުރަމުންދާ ފްލެޓްތަކަށް ޑައުންޕޭމަންޓް ގެ ގޮތުގައި ދައްކަންޖެހޭ ރުފިޔާ 60 ދުވަހަށް ބަހާލައިގެން ދެއްކޭނެ ކަމަށް އައްޑޫސިޓީ ކައުންސިލުން ބުނެފި އެވެ.\nއައްޑޫސިޓީ ކައުންސިލުން ބުނީ ފްލެޓް ތަކަށް ދައްކަން ޖެހޭ 19000 ރުފިޔާ ފްލެޓް އެގްރިމެންޓް ގައި ސޮއިކުރާ ދުވަހުން ފެށިގެން 30 ދުވަހުގެ ތެރޭގައި ފުރަތަަމަ 9500ރ އަދި ބާކީ 9500ރ އޭގެ 60 ދުވަހުގެ ތެރޭގައި ދެއްކޭނެ ކަމަށެވެ.\nމިހާރު އައްޑޫސިޓީގައި ފްލެޓް ލިބުނު ފަރާތްތަކަށް ފްލެޓް ހަވާލުކުރުމުގެ މަސައްކަތް ކުރިޔަށް ދާއިރު ހުޅުމީދޫގައި އަޅާފައިވާ ފްލެޓްތައް ވެސް ހަވާލުކުރުމަށް ދަނީ ތައްޔާރުވަމުންނެވެ. ހިތަދޫގައި އަޅާފައިވާ 264 ފްލެޓް ތަކުގެ ތެރެއިން 30 ފްލެޓުވަނީ މަރަދޫ އަދި ފޭދޫ މީހުންނަށް ޙާއްސަކޮށްފައެވެ. އަދި 50 ފްލެޓް ވަނީ ފޭދޫގެ ރައްޔިތުންނަށް ހާއްސަ ކޮށްފައެވެ.\nހިތަދޫގައި އަޅާފައިވާ ފްލެޓް ތަކަކީ ޗައިނާ ނޭޝަނަލް މެޝިނަރީ އެންޑް އިކުއިޕްމަންޓް އިންޕޯޓް އެންޑް އެކްސްޕޯޓް ކޯޕަރޭޝަން (ސީއެމްއީސީ) އާ ހަވާލުކޮށްގެން އަޅާފައިވާ ފްލެޓް ތަކެކެވެ.


Usool badhalu koh, Umra ah meehun gendhiumuge huhdha ah hulhuvaalanee | Mihaaru\nއުސޫލަށް ބަދަލު ގެނެސް، އުމްރާ އަށް ގެންދިއުމުގެ ހުުއްދަ އަށް އެދުމުގެ ފުރުސަތު ހުޅުވާލަނީ\nބަޔަކު އުމްރާއަށް ފުރަނީ: މިއަހަރު އުމްރާއަށް ގެންދިއުމުގެ އުސޫލަށް މިހާރު ވަނީ އިސްލާހު ގެނެސްފައި ---މިހާރު ފޮޓޯ/ހުސެއިން ވަހީދު\nއިސްލާމިކް މިނިސްޓްރީން މިއަދު ކުރި އިއުލާނެއްގައި ވަނީ އުމްރާ އަށް މީހުން ގެންދިއުމުގެ ހުއްދައާ ބެހޭ ޕްރޮޕޯޒަލް ފޮތް މިއަދުން ފެށިގެން މި މަހުގެ 16 ވަނަ ދުވަހުގެ ނިޔަލަށް ގަންނަން ލިބޭނެ ކަމަށާއި އަދި ޕްރޮޕޯޒަލް ހުށަހެޅުމުގެ ފުރުސަތު މި މަހުގެ 13 ވަނަ ދުވަހުން ފެށިގެން މި މަހުގެ 17 ވަނަ ދުވަހުގެ ނިޔަލަށް އޮންނާނެ ކަމަށެވެ.\nއުމްރާ އަށް މީހުން ގެންދިއުމާ ބެހޭގޮތުން ހަދާފައިވާ އުސޫލަށް މިދިޔަ ހަފުތާގައި ގެނައި އިސްލާހުތަކުގައި ހުއްދަ އަށް އެދި ހުށަހަޅާ ކުންފުނިތަކުގެ ޕްރޮޕޯޒަލްތައް އިވެލުއޭޓް ކުރުމުގެ އުސޫލުތަކަށް ބަދަލުތަކެއް ވަނީ ގެެނެސްފަ އެވެ.\nކުރިން އުސޫލު އޮތްގޮތުން އެފަދަ ޕްރޮޕޯޒަލްތައް އިވެލުއޭޓް ކުރަނީ ފިނޭންސް މިނިސްޓްރީ އާއި އިކޮނޮމިކް މިނިސްޓްރީ އާއި އެޓާނީ ޖެނެރަލްގެ އޮފީހާއި އިސްލާމިކް މިނިސްޓްރީގެ ބޭފުޅުން ހިމެނޭ ގޮތަށް އޮންނަ ފަސް މެމްބަރުންގެ ކޮމެޓީއަކުން ކަމަށް ވިޔަސް، މިހާރު ގެނައި އިސްލާހު އޮތްގޮތުން ޕްރޮޕޯޒަލްތައް ޗެކް ކުރާނީ އިސްލާމިކް މިނިސްޓްރީންނެވެ.\nޕްރޮޕޯޒަލް ހުށަހަޅާއިރު އެއްވެސް މައުލޫމާތެއް ނުވަތަ ލިޔުމެއް މަދުވެއްޖެ ނަމަ ޕްރޮޕޯޒަލް ބާތިލްވާ ގޮތަށް އުސޫލު ކުރިން އޮތަސް، އެ އިސްލާހުގައި ހިމަނާފައި ވަނީ އެކަމެއް އިސްލާހު ކުރުމަށް ތިން ދުވަހުގެ ފުރުސަތެއް ދޭންޖެހޭ ގޮތަށެވެ.\nއުމްރާ އަށް މީހުން ގެންދިއުމުގެ ހުއްދައަށް އެދި ހުށަހަޅާ ކުންފުނިތަކުގެ ޝަރުތުތަކަށް ވެސް އެ އިސްލާހުގައި ވަނީ ބަދަލުތަކެއް ގެނެސްފަ އެވެ. ކުރިން އުސޫލު އޮތްގޮތުން ހުއްދަ އަށް އެދި ހުށަހަޅާއިރު އެ ކުންފުނީގެ އެއްވެސް ޑިރެކްޓަރަކީ ޖިނާއީ ހުކުމެއް ތަންފީޒު ކުރަމުންދާ ނުވަތަ ޚިޔާނާތުގެ ތުހުމަތު ކުރެވިގެން މައްސަލައެއް ހިނގަމުންދާ މީހަކަށް ވެގެން ނުވާނެ އެވެ.\nމިހާރު އިސްލާހު އޮތްގޮތުން ހުއްދައަށް އެދި ހުށަހަޅާ ދުވަހުން ފެށިގެން ވޭތުވެދިޔަ ފަސް އަހަރު ތެރޭގައި ވެސް އެ ކުންފުންޏެއްގެ ޑިރެކްޓަރެއްގެ މައްޗަށް ޖިނާއީ ކުށެއް ސާބިތުވެފައިވާ ނަމަ އެކަމުގެ ހުއްދައަށް އެދި އެ ކުންފުންޏަކަށް ޕްރޮޕޯޒަލް ހުށައެއް ނޭޅޭނެ އެވެ.\nމީގެ އިތުރުން އުމްރާ އަށް މީހުން ހުއްދަ ލިބޭ ފަހުން އެ ކުންފުނީގެ ޑިރެކްޓަރެއްގެ މައްޗަށް ޖިނާއީ ކުށެއް ސާބިތުވެއްޖެ ނަމަ، އެކަމެއްގެ ކުޑަބޮޑު މިނަށް ބަލައި އިސްލާމިކް މިނިސްޓްރީން ކަނޑައަޅާ ޝަރުތުތަކެއް އެ ކުންފުންޏަކުން ފުރިހަމަ ކުރަން ޖެހޭ ގޮތަށް ވެސް އިސްލާހުގައި ހިމަނާފައިވެ އެވެ. އެ ޝަރުތުތައް ފުރިހަމަ ނުކޮށްފި ނަމަ އެ ކުންފުންޏަކަށް ދޫކުރި ހުއްދަ ބާތިލް ކުރެވޭނެ ކަމަށް ވެސް އެ އިސްލާހުގައިވެ އެވެ.\nއުމްރާއަށް މީހުން ގެންދިއުމުގެ ހުއްދައަށް އެދި ހުށަހެޅުމުގެ ކުރިން އެ ކުންފުނީގެ އޮފީހެއް މާލޭގައި ހުރުން ލާޒިމްވާ ގޮތަށް އުސޫލު ކުރިން އޮތަސް، މިހާރު އެ އިސްލާހުގައި ހިމަނާފައިވަނީ ހުއްދަ ލިބޭތާ 15 ދުވަސް ތެރޭގައި އެ އޮފީސް ހުޅުވަންޖެހޭ ގޮތަށެވެ.\nއިސްލާމް އިސްލާމިކް މިނިސްޓްރީ އުމްރާ\nކުރިން ދެއަހަރަށް ހުއްދަދީފައިވާ ފަރާތްތަކަށް ދީފައިވާ ހުއްދަތައް ބާޠިލްވީތަ. އެކަމެއް މިލިޔުމަކުން އޮޅުމެއްނުފިލާ.\nއިންޑިޔާށް ބޭސްފަރުވާއަށް މީހުންގެންގޮސްދޭ ފަރާތްތަކަށްވެސް ހެލްތު މިނިސްޓްރީން އުޞޫލެއް ހަދައި ހުއްދަނަގަންޖެހޭގޮތަށް ހަދަންވީނު.\nބައެއްގްރޫޕްތަކުން ނޮވެމްބަރ އަދި ޑިސެމްބަރ މަހަށް އުމްރާ ޖާގަހުސްވެފައިވާކަމަށާއި ރަމަޞާންމަހަށް ޖާގަތަށް ދޫކުރަމުންދާކަމަށް އިސްތިހާރުދަނީ ޖަހަމުން ، އެކަމަކު އަދި ކިރިޔާ ތިހުޅުވާލީ ޕްރޮޕޯސަލް ލުމަށް ، ކިނެއްވާކަމެއްމިއީ\nއަންނަ އަހަރުގެ ވާހަކަ އެ ދައްކަނީ . ޑިސެމްބަރުމަހުގެ ވާހަކައެއްނޫން\nތަންތަނަށް މީހުން ގެންގޮސްދީ ގެނެސްދިނުމަކީ ޓްރެވަލް އެޖެންސީތަކުން ކުރާ ކަންކަން. އެކަހަލަ ކޮންމެ ބަޔަކަށްވެސް ހަމަ ތި ކަމުގެ ފުރުސަތު ދޭންވީ. ތިއީ އަސްލު އިސްލާމިކް މިނިސްޓްރީއާ ބެހޭ ވެސް ކަމެއް ނޫން. އުމުރާއަށް ދާން ބޭނުން މީހަކު އެ ފަދަ ޓްރެވެލިންގ ޚިދުމަތްދޭ ކޮންމެ ބަޔަކާ އެކީވެސް ދާންވީ. ދުވާލަކު ގަވައިދެއް ހަދައިގެން މާ ކަންތައް ބޮޑުކުރަނީ ތި.\nއާދެ ނުޖެހޭ ކޮންމެހެން އިސްލާމިކް މިނިސްޓްރީގެ ހުއްދަ ހޯދާކަށް. އެހެންނޫނަސް މިހާރުވެސް ޓްރެވަލް އެޖެންސީތަކަށް ސައުދީއަށް މީހުންގެންދިއުމަގައި ހުރަހެއްނެތް ވަކި ހުއްދައެއް އިސްލާމިކް މިނިސްޓްރީއިން ނަގާކަން ނުޖެހޭން.


Buraasfathi dhuvahu release kuraa Hindi film "Saina" ge Review - One Online\nފިލްމު ''ސައިނާ''ގެ ޕޯސްޓަރު ---\nބުރާސްފަތި ދުވަހު ރިލީސްކުރާ ހިންދީ ފިލްމް ''ސައިނާ''ގެ ރިވިއު\nހިންދީ ފިލްމު ''ސައިނާ'' ގެ ވާހަކަ ބިނާވެފައިވަނީ ކުޅިވަރުގެ ދުނިޔޭގައި ފިޔަޖަހާލި އިންޑިއާގެ މަޝްހޫރު ބެޑްމިންޓަން ކުޅުންތެރިޔާ ސައިނާ ނެހްވާލްގެ ހަޔާތުގެ މައްޗަށެވެ.\nމިފިލްމު ޑައިރެކްޓްކޮށްފައިވަނީ އަމޯލް ގުޕްތެވެ. ފިލްމުގެ ލީޑް ރޯލުން ސައިނާގެ ގޮތުގައި ފެނިގެންދަނީ ޕަރިނީތީ ޗޯޕްރާއެވެ. އޭގެ އިތުރުން ޕަރޭޝް ރާވަލް، މާނަވް ކޯލް، އަންކުރް ވިކަލް މުހިއްމު ރޯލްތަކުން ފެނިގެންދެއެވެ.\nތިރީގައި އެވަނީ ފިލްމުގެ ރިވިއު އެކެވެ.\nއިންޑިއާގެ ހައިދަރުއާބާދުގައި ދިރިއުޅެމުން އަންނަ އުޝާ އަދި ހަރްވިލް ސިންގް ނެހްވާލްގެ އަންހެން ދަރިފުޅު، ސާއިނާ ނެހްވާލް މަޝްހޫރު ވެގެންދިޔައީ 2015 ގައި މުގުރާލި ބެޑްމިންޓަންގެ ދުނިޔޭގެ އެއްވަނައިގެ ރެކޯޑް ހަދައިގެންނެވެ.\nސައިނާ ވެގެން ގޮސްފައިވަނީ މި ރެކޯޑް މުގުރާލި ފުރަތަމަ އަންހެން ކުޅުންތެރިޔާ އަށެވެ. އަދި ދެވަނައަށް މިހިސާބަށް އައި އިންޑިއާގެ ކުޅުންތެރިޔާ އަށެވެ. މީގެ ކުރިން މިޖާގަ ލިބުނު އިންޑިއާ ކުޅުންތެރިޔަކީ ޕްރަކާޝް ޕަޑުކޯން އެވެ.\nފިލްމުގައި، ސައިނާ ހޯދާ ކާމިޔާބީތަކާއެކު މިހާ ހިސާބަށް އައުމުގައި ދިމާވާ ކަންތައްތައް، އަދި ކޯޗް ޕުލެލާ ގޯޕީޗަންދު އާ ދޭތެރޭ ޖެހޭ މައްސަލަތައް ދައްކައިދީފައި ވެއެވެ. މީގެ އިތުރުން ސައިނާގެ ވާދަވެރިއެއްގެ ގޮތުގައި ވީޕީ ސިންދު އާ ދެމެދު ޖެހޭ މައްސަލަތައްވެސް ފިލްމުގައި ދައްކައިދީފައިވެއެވެ.\nސާއިނާ ކާމިޔާބީގެ ފުރިހަމަ ޝުކުރު ހައްގުވަނީ އޭނާ ތަރުބިއްޔަތުކުރުމުގައި މައިންބަފައިން ކުޅުނު ރޯލުންކަން ގެނެސްދީފައި ވެއެވެ. މީގެ އިތުރަށްވެސް މިފިލްމުގައި ސައިނާގެ ހަޔާތާ ގުޅުން ހުރި ގިނަ ކަންކަން ފާހަގަކޮށްފައި ވެއެވެ.\nމީގެ ތެރޭގައި އޭނާއަށް ކުޅުމުގައި ލިބޭ ބޮޑު އަނިޔާއެއްގެ ސަބަބުން، ކުޅުމާ ދުރަށް ދާން ޖެހުމާއެކު ކުރިމަތިވާ ކަންކަން ހިމެނެއެވެ. އަދި އެވަގުތުގައި މަންމަ އޭނާއަށް ހިތްވަރު ލައި ދެއެވެ. މީޑިއާ އަދި ދުނިޔެ ކޮންމެ ގޮތަކަށް ދެކުނަސް އަމިއްލަ ނަފްސާ ދޭތެރޭ އޮންނަ ޔަގީންކަމަށް ޝައްކު ނުކުރުމަށް ނަސޭހަތްދީ ހިތްވަރުދޭތަން ދައްކުވައިދެއެވެ.\nސައިނާ އެއް ވަނައިގެ ރޭންކިންއަށް އައުމުގެ ފަހަތުގައި ވަނީ އޭނާގެ މަންމަގެ އުއްމީދާއި ޔަގީންކަމެވެ. މަންމަޔަކު ދަރިފުޅަށް ދޭ އެއްބާރުލުން މި ފިލްމުން ދައްކައިދެއެވެ.\nއާއްމުގޮތެއްގައި ފެންނަ އިންޑިއާގެ ސްޕޯޓްސް ޑްރާމާ ބައިގްރޮފީ ފިލްމުތަކުގައި، ކެކުޅުމާއި، ކާމިޔާބާއި ނާކާމިޔާބު، ވެއްޓުމާއި އަދި އެނބުރިއައުން މި ފިލްމުގައި ވެސް ގެނެސްދީފައި ހުރެއެވެ.\nއިންޑިއާއަކީ މޮޅު ކުޅުންތެރިން ހިމެނޭ ގައުމެއްކަމުން، އެއްވެސް ފިލްމެއްގައި މިފަދަ ތަރިންގެ ފޮރުވިފައިވާ ފަރާތް އެހާ ބޮޑަށް ގެނެސްދީފައެއް ނުހުރެއެވެ.\nއަމޯލް ގުޕްތާ ވާހަކަ ގެނެސްދީފައިވަނީ ވަރަށް އާދައިގެ ގޮތަކަށެވެ. ސައިނާގެ ވާހަކަ ގެނެސްދީފައިވަނީ، މާ ގޮތް ބޮޑު ނުކޮށް، އަދި ކާމިޔާބީތައް ވެސް އެންމެ މަތިންނެއް ނޫނެވެ.\nފިލްމަކަށް ވީތީ ބައެއް ކަންކަން ގެނެސްދީފައި ހުންނާނީ އޯޑިއެންސަށް ވެސް ގުޅޭ ގޮތަށް ބަދަލުކުރެވިގެން ކަމުން، ފިލްމުގެ ބައެއް ސީން ތަކަކީ އަސްލާ އެއްގޮތަށް، ކަން ހިނގައިދިޔަ ގޮތްކަމުގައި ނުވުން އެކަށީގެންވެއެވެ.\nނަމަވެސް ފިލްމުގައި 12 އަހަރުގެ ސައިނާ އޭނާއަށް ލިބޭ ރަނަރއަޕް މެޑަލް ފަހުރުވެރިކަމާއެކު އެންމެނަށް ދައްކަމުން ދުވާތީ، މަންމަ އޭނާ ގެ ކޯމަތީ ޖަހާ މަންޒަރު ފާހަގަކޮށްލެވެއެވެ. ކުޅިވަރުގެ ދުނިޔޭގައި ދެވަނައަކީ މަގާމެއް ނޫން ގޮތުގައި ބުނެއެވެ. މިތަނުގައި އޭނާ ހަމައަކަށް އަޅުވަނީ އޭނާގެ ބައްޕައެވެ. އަދި މޮޅުވުމަކީ އޭނާގެ މަންމައަށް ކިހާ މުހިއްމުކަމެއް ކަން ބުނެދެއެވެ. މިކަމުގެ ސަބަބުން ހިތްވަރު އެލުމުގެ ބަދަލުގައި، ސައިނާއަށް މިކަމުން މޮޅުވާން ހިތްވަރު ލިބިގެންދެއެވެ. ގުޕްތާ ވަނީ ފިލްމުގެ ކެރެކްޓާ ތައް، އަސްލާ އެއްގޮތަށް ގެނެސްދޭން ވަރަށް މަސައްކަތްކޮށްފައިކަން ފާހަގަކުރެވެއެވެ.\nސައިނާގެ ބައްޕަ، އޭނާގެ ކާމިޔާބީ އަދި ނާކާމިޔާބީ މާބޮޑަށް ފާހަގަކުރާތަނެއް ނުފެނެއެވެ. އޭނާ އޭނާގެ މަސައްކަތުގައި އާދައިގެ މަތިން އުޅެމުންގެންދެއެވެ. ސައިނާ ދުނިޔެއާއި ކުރިމަތިލުމުގައިވެސް މި އާދައިގެ ގޮތް ގެންގުޅެއެވެ.\nމުމްބާއީގެ ހުނަރުވެރި ބެޑްމިންޓަން ކުޅުންތެރިޔާ 10 އަހަރުގެ ނައިޝާ ކުއަރް ބަޓޫޔެ، ސައިނާގެ ކުޑައިރު ގޮތަށް ގެނެސްދީފައިވަނީ ވަރަށް ފުރިހަމައަށެވެ.\nޕަރިނީތީ އަކީ ކުޅިވަރުގެ ދުނިޔެއިން އައިސްފައިވާ ބަތަލާއަކަށް ނުވާއިރު، ފިލްމުގައި ސައިނާގެ ވާހަކަ އަދި ހުނަރު ގެނެސްދިނުމަކީ ވަރަށް ޗެލެންޖިން ކަމެކެވެ. ނަމަވެސް މިފިލްމުގައި އޭނާ ކޮށްފައިވާ މަސައްކަތް ފާހަގަކޮށްލެވެއެވެ.\nސައިނާއަކީ އާދައިގެ ކުއްޖަކަށް ވުމާއި، ގެނެސްދޭނެ މާ ގިނަ ކަންތައްތަކެއް ނެތުން ޑައިރެކްޓަރަށް އުނދަގޫ ކަމަކަށް ވެދާނެއެވެ. އަދި ސައިނާ ކާމިޔާބަށް ވާސިލު ވުމުގެ ފަހަތުގައިވެސް އޭނާގެ އާއިލާ އަދި ރައްޓެހިންގެ ސަޕޯޓް، ފިރިއެއްގެ އެހީތެރިކަން ލިބެއެވެ. މާބޮޑު ދެބަސްވުންތަކެއް ނުހިނގައެވެ.\nނަމަވެސް ޑައިރެކްޓަރު ވަނީ ސައިނާގެ ވާހަކަ ބެލުންތެރިންނަށް ކަމުދާނެހެން ގެނެސްދީފައެވެ. މި ފިލްމު އިތުރަށް ޝައުގުވެރިކުރުވިދާނެ ގޮތަކަށް ގެނެސްދެވިދާނެ ކަމަށާއި، ނަމަވެސް ޒުވާނުންނަށް ކަމުދާނެ ގޮތަކަށް ފިލްމު ހުށަހަޅައިދެވިފައިވާ ކަމަށް ފާހަގަކުރެއެވެ.